Drágul az ellátás a szerbiai idősotthonokban

Sok idősotthon már szinte megfizethetetlenné vált egy átlagos szerbiai nyugdíjas esetében.

Néhány éve szinte folyamatosan drágul az ellátás a szerbiai privát idős otthonokban, de az állami intézményekben is hamarosan bekövetkezik az árkorrekció.
Az energiahordozók, a nyersanyagok, a mezőgazdasági termékek, az élelmiszerek drágulása valamint az egészségügyi dolgozók béreinek emelése az állami szférában, óhatatlanul magával vonja a szolgáltatások drágulását a privát idős otthonokban - mondják az ilyen helyeken dolgozók. Az egyik luxus otthonban, Újvidék szívében nem árulták el a szolgáltatásaik árát. Veselinka Gašić, egy újvidéki idősotthon főnővére: „Az árak nem változtak, amióta én itt vagyok, de nem is rögzítettek, hanem a felhasználó igényeitől függnek. Sajnos egyeseknek nagyobbak a kezelési igényei, több steril anyagra van szükségük, és eszközökre, amelyekkel dolgozunk, és akkor nagyobbak a költségek, és ezért valamivel magasabb az ár.”
Egy másik, 48 férőhelyes privát újvidéki idős otthonban, amely már tíz éve folyamatosan működik, az árak valamivel alacsonyabbak. Itt csaknem 95 ezer dinárt kell kifizetni egy havi ellátásért. Azonban a nélkülözhetetlen eszközöket itt is a felhasználónak kell állnia. Radovan Davidov, egy újvidéki idősotthon tulajdonosa: „Higiéniai ellátást, valamint orvosi ellátást és étkezést biztosítunk. Ami pedig az étkezést illeti, gondot viselünk a felhasználóink állapotáról, vagyis alkalmazkodunk hozzájuk. Ami az egészségügyi ellátást illeti, az általános orvos minden második nap vizitel. A higiéniai ellátás magába foglalja a fürdetést, öltöztetést, etetést, mindent, amire szüksége van a felhasználónak. Havonta ezek a szolgáltatások 800 euróba kerülnek.”
A Szerbiai Magán Idősotthonok Egyesületének illetékesei szerint a drágulás nem követi teljes mértékben más termékek drágulását. Szerintük míg egyes szolgáltatások és árucikkek 30 százalékkal is drágultak, addig a magán idősotthonokban a drágulás csak 10 százalékos. Az állami otthonokban az a tapasztalat, hogy elfogadhatóbbak az árak. Ivana Matejić, egy smederevói állami idősotthon igazgatója: „Intézményünkben az állandó ápolást igénylők részére a szállás ára 33 ezer dinár, a közepes szintű ápolást igénylők esetében körülbelül 26 ezer dinár, míg a komolyabb ápolást nem igénylők esetében pedig 25 ezer dinár. Folyamatosan kérdezik, lesz-e drágulás, azt válaszoljuk, hogy erről az illetékes minisztérium dönt, jelenleg nincsenek ilyen információink.”
A szabadkai gerontológiai központban csaknem 36 ezer dinárt kell fizetni egy havi ellátásért, míg Újvidéken a limáni idősotthonban az árak 40-től 47 ezer dinárig terjednek. Mindkét esetben állami intézményről van szó.

Drágul az ellátás a szerbiai privát idősotthonokban.

A legtöbb idősotthon megfizethetetlenné vált
sok szerbiai nyugdíjas számára.
Az elmúlt években folyamatosan drágul az ellátás
a szerbiai privát idősotthonokban.
Hamarosan az állami idősotthonokban is drágulás lesz.
Egy újvidéki privát idősotthonban 95 ezer dinárt kell kifizetni
1 havi ellátásért.
A legfontosabb eszközöket itt is a felhasználónak kell kifizetni.
Az állami idősotthonokban kedvezőbbek az árak.
Ilyen állami idősotthon például a szabadkai gerontológiai központban.
Ebben a szabadkai idősotthonban 36 ezer dinárt kell fizetni
1 havi ellátásért.
Az állami idősotthonban dolgozók elmondták,
hogy folyamatosan kérdezik tőlük, lesz-e drágulás.
Erről azonban jelenleg nincsenek ilyen információk.


Ünnepek után is elkél a segítség

A Poverello Alapítvány három Lurkóházat működtet Vajdaságban, az első 2006-ban alakult meg Dreán, ahol jelenleg 14 gyerekről gondoskodnak a nevelők. Az intézmény az adományoknak köszönhetően tartja fenn magát.

Minden évben karácsony táján ünnepi műsorral köszönik meg a dreai Lurkóház védencei az adományozóknak azt, hogy támogatják az intézmény működését.
A hetedikes Deli Dorina ötödikes kora óta jár ide, és már annyira ügyes, hogy a kisebbeknek nemcsak a karácsonyi műsor gyakorlásában, de a tanulásban is segít.
„Azt szeretem, hogy itt segítenek, ha valamit nem tudsz, és a társaságot is nagyon szeretem, főképp az miatt.”
A 16 éves Boja Edina 13 éves kora óta jár a dreai intézménybe.
„Azért szeretek itt lenni, mert sok mindent megtanulunk, imádok szerepelni. Játszunk, olvasunk.
- A tanulásban mennyit segített neked a lurkóház?
- Nekem nagyon sokat, mert középiskolás vagyok, ezért már kicsit nehezebbek a tananyagok, és amit nem értek, a nevelők segítenek elmagyarázni, úgy könnyebben megértem.”
Jelenleg 14 gyerekről gondoskodnak itt, akik minden nap meleg ebédet kapnak, és naponta kétszer uzsonna is kerül az asztalra. A Lurkóház adományokból tartja fenn magát. Decemberben az ünnepeknek köszönhetően egymásnak adták a kilincset a jótevők.
Boja Ilonka, házfelelős, Lurkóház, Drea: „Karácsony előtt is érkeztek, újabban nagyon örülünk neki, hogy távolabbról is, például Csonoplyáról, Kupuszináról is érkeznek adományozók. Annyi gyümölcsöt kapunk Kupuszináról, hogy egész évben van, még fel is dolgozzuk, valamint friss gyümölcsöt adunk mindig a gyerekeknek. Nagyon hálásak vagyunk nekik. Csonoplyáról csomagok érkeznek, kész ételeket kaptunk. Lehetetlen lenne mindent felsorolni. Nagyon hálásak vagyunk azoknak a személyeknek is, akik tíz tojást hoznak be, hiszen szükség van arra is a házban, hogy a szakácsnőnk változatosan tudjon főzni. Nagyon fontos, hogy legyen sok zöldségféle is. Amit kapunk, azt igyekszünk feldolgozni, savanyítani, üvegekbe rakjuk, vagy műanyag vödrökbe, és így van egész évben a gyerekeknek savanyúság is.”
A január és a február általában szűkösebb szokott lenni az adományok tekintetében, de idén a január meglepetéssel kezdődött.
„Ahogy elkezdtünk dolgozni 3-án, rögtön az első nap már jött két adományozó is, és azóta is folyamatosan, szinte. Olyan dolgokat hoznak, meglepő módon, mintha tudnák, hogy miből van fogytán, mint például a disznóhús. A disznóhús az olyan volt, hogy csak egy kis kolbász maradt a hűtőnkben a tavalyi évről. Idén újra gondolt ránk az az adományozónk Németországból, aki feldogozott hústermékeket szokott adni. Becsén feldogozzák, ő oda küldi a pénzt, és elhozzák ide helybe, a Fokos zenekar egyik tagja. Nagyon hálásak vagyunk neki is, és örülünk, hogy disznóhús is került a mélyhűtőbe. Csirkehúsról is gondoskodnak a becsei farmosok, ők is megjelentek szintén januárban. Nem panaszkodhatunk. A Szenttamási Egyházközösséget is meg kell, hogy említsem, ők egyfolytában gyűjtenek a számunkra Zsúnyi atya segítségével. Zsúnyi atya aranyosan gondoskodik a gyerekekről, van amikor egy hónapban kétszer is hoz adományokat. Például holnapra is be van jelentve egy másik feldolgozott disznó. Tehát nagyon hálásak vagyunk neki is, és a többi adományozónak is, nem akarom mindet felsorolni, mert olyan sokan vannak, de mindig vannak újak.”
A Lurkóházban a pénzbeli adományoknak is örülnek, mert bizonyos szolgáltatásokat és eszközöket meg kell vásárolniuk.
„Most, ami a pénzbeli adományainkat illeti, úgy állunk, hogy kifogyóban vagyunk, de beosztjuk, valahogy megoldjuk. Ami a konyhánkat illeti, hiányoljuk nagyon a mosogatógépet, az napi szinten működne, mert szükség lenne rá, de hát megvagyunk így is. Ünnepekkor nagyon jól jönne, amikor sok vendég van, például karácsonykor, de egyébként is vagyunk sokan. Székeinkből van kevés, az ünnepekre is hoztunk máshonnan székeket, hogy tudjuk a vendégeket hova ültetni. A tanszereink fogytán vannak.”
Az udvarban most hat kiszáradt, veszélyesnek ítélt nagy fenyőfa okoz gondot, ezek kivágására is keresnek segítséget a dreai Lurkóházban.

Ünnepek után is jól jön a segítség a Lurkóházakban

A Lurkóházakban szegény sorsú gyerekekkel foglalkoznak.
A Lurkóházakat a Poverello Alapítvány működteti.
Az első Lurkóház Vajdaságban 2006-ban alakult meg Dreán.
Dreán jelenleg 14 gyerekről gondoskodnak a nevelők a Lurkóházban.
A Lurkóház adományoknak köszönhetően tud működni.
A karácsonyi időszakban ünnepi műsorral köszönik meg
a dreai Lurkóház gyermekei az adományozóknak azt,
hogy támogatják az intézmény működését.
A Lurkóházban a nevelők segítenek tanulni a gyerekeknek
és a játékra is marad idő.
A Lurkóházban minden nap meleg ebédet
és naponta kétszer uzsonnát is kapnak
a szegény sorsú gyerekek.
Decemberben sok adományt kapott a Lurkóház
a jó akaratú emberektől.
A dreai Lurkóház vezetői nagyon hálásak az adományozóknak.
Januárban is kapott már adományokat a dreai Lurkóház.
A Lurkóházban a pénzbeli adományoknak is örülnek.
Szükség lenne még több székre és mosogatógépre is
a dreai Lurkóházban.
Az udvarban most 6 kiszáradt, veszélyesen nagy fenyőfa okoz gondot.
Ezek kivágására is keresnek segítséget a dreai Lurkóházban.


Többet aludhattunk, de meddig lesz ez így?

Október utolsó vasárnapján, azaz ma elkezdődött a téli időszámítás. Hajnalban egy órával visszatekertük az időt három óráról kettőre.

Sokan kihasználják az óraátállítás pozitívumait, mások viszont ellenzik ezt a szokást, ugyanis több egészségügyi és pszichés mellékhatással járhat.
Vasárnap hajnalban három órától kettő órára állítottuk az óráinkat, így egy órával tovább alhatunk. A nappalok rövidebbé válnak, az éjszakákat pedig hosszabbnak érezzük. Ennek viszont számos káros mellékhatása is van. Egyesek kimerültséget, ingerültséget éreznek, de van akinél alvási és emésztési zavarok is fennállhatnak. Az óraátállítás főleg a csecsemőkre, a gyerekekre, az idősekre és a betegekre hat rosszul. Erről kérdeztük a járókelőket, hogy rájuk milyen hatással van ez az átállási időszak.
Katona Alex elmondta, a munkáját is hatékonyabban tudja végezni, ha kipihente magát. Szerinte ez a téli időszámításban valósítható meg legjobban.
„Most a szervezetemnek jobb, mivel egész nap dolgozunk, és most többet bírtam aludni. Ez tavasszal nem éppen így van, akkor pedig kevesebbet. Egyszer jó, egyszer rossz. Ha standard lenne, akkor lehet jobb lenne.”
Jász Csilla, a Pannon RTV munkatársa azon szerencsések közé tartozik, akiknél nem jelentkeznek panaszok, viszont szerinte is egyszerűbb lenne az élet az átállítások nélkül.
„Most jó, mert egy órával többet tudtunk aludni, tavasszal ez kevésbé praktikus. Egyébként én nem érzek semmit. Olvastam, hogy valakinek szívproblémája lehet tőle vagy vérnyomásgondok, én semmi ilyesmit nem tapasztaltam, de lehetséges, hogy valakinek van. Ennek ellenére nem lenne rossz, ha vége befejezték, mert az embernek elege van belőle. Nem tudom kiszámolni, hogy akkor most hány óra van.”
Ürmény Imre a nyári időszámításban érzi magát komfortosabban.
„Nem szoktam észrevenni, megy az élet tovább az aktuális idő szerint. Úgy gondolom, hogy még fiatal vagyok, az idősebbek többször szoktak panaszkodni. Rám nincs különösebb hatással.”

A szakemberek szerint az is segítheti a szervezetünk átállását, ha kerüljük a koffeintartalmú és alkoholos italokat, és érdemes egy hétre lemondani a délutáni alvásról, így a belső óránk könnyebben átáll.
Október utolsó vasárnapjának éjjelén tehát egy órával többet aludhattunk, és onnantól kezdve egyre korábban világosodik, azonban az éj is hamarabb száll le. A szakemberek szerint az óraátállítás hatása akár 7–10 napig is tarthat azoknál, akik erre érzékenyek.
Elsősorban alvási problémákat, vérnyomás-ingadozást okoz, ezáltal pedig csökkenhet a munkavégzés hatékonysága. A mostani akár az egyik utolsó átállítás is lehet.
Az Európai Unió döntése szerint ugyanis 2024-ben minden országnak véglegesen át kell állnia a választott téli vagy nyári időszámításra, ezután több óraátállítás már nem lenne esedékes.

Holnap kezdődik a téli időszámítás

Holnap, vagyis október 30-án kezdődik a téli időszámítás.

Az órákat vasárnap hajnali 3 óráról
2 órára kell átállítani.
Ez miatt október utolsó vasárnapjának éjjelén
1 órával többet aludhatunk.
A téli időszámítástól kezdve
reggel egyre korábban világosodik
és egyre korábban lesz sötét is.
A szakemberek szerint az óraátállítás hatása
akár 7 vagy 10 napig is tarthat azoknál,
akik erre érzékenyek.
Az óraátállítás sokaknál alvási problémákat,
vérnyomás problémákat, fáradékonyságot okozhat.
Az idei lehet az utolsó óraátállítás.
Az Európai Unió döntése szerint
2024-ben minden országnak végleg
át kell állnia a választott téli vagy nyári időszámításra.
Ezután már nem lenne több óraátállítás.
Az Európai Unió több európai ország csoportja.
Az Európai Unióhoz tartozó országokat
tagállamoknak nevezzük.
Szerbia még nem csatlakozhatott az Európai Unióhoz.


Fizetésük újraszámolását kérhetik egyes szerbiai anyukák

Ugyanis egy új, 2024. február 14-én hatályba lépett törvény értelmében kártérítésre jogosultak.

Ezt azok a nők igényelhetik, akik 2019. április 19-e után a terhesség megőrzését szolgáló szabadságon voltak. Az erre vonatkozó kérelmek átadási határideje augusztus 14.
Fodor Bernadettnek terhessége megőrzése végett még a szülési szabadsága megkezdése előtt szabadságra kellett mennie. 3,5 hónapot volt kénytelen távol maradni munkahelyétől. Kislánya mostanra 11 hónapos. Az anyuka nemrég tudta meg a közösségi oldalakról illetve más anyukáktól, hogy kártérítésre jogosult. Élt is a lehetőséggel. A kártérítést az önkormányzatok illetékes szolgálatainál lehet igényelni.
„- Körülbelül egy hónap múlva kaptam a levelet, hogy elfogadták, és utána még egy hónap volt míg átutalták a pénzt.
- Egyben vagy részletekben kaptad meg a pénzt, közöltek-e valamilyen információt az újraszámolási módszerről?
- Semmilyen információt nem közöltek róla. Részletekben kaptam meg, de egyszerre, egymás után kaptam minden hónapnak a különbségét.”
A kapható összeg egyénenként változó, fizetéstől függ. A különféle baba-mama oldalakon olvashatók tapasztalatok. Az egyik bejegyzésben azt írja egy anyuka, ő 95 ezer dináros kártérítést kapott. Egy másik hozzászóló azt írja, ő 21 részletben kapta meg a kártérítést, mindegyik más összegű volt, 500 és 3500 dinár között mozogtak a részletek.
Kerestük az illetékeseket a részletekkel kapcsolatban, egyelőre nem kaptunk választ. Viszont a Családgondozási és Demográfiai Minisztérium oldalán (www.minbpd.gov.rs) is olvasható az erre vonatkozó tájékoztatás. Eszerint azok jogosultak, akik 2019. április 19-e után kaptak végzést. Az illetékesek korábbi nyilatkozata szerint, az Alkotmánybíróság úgy döntött, hogy nem megfelelően számították ki a szülési és gyermekgondozási járandóságot azoknak a nőknek, akik a szülési szabadság előtt terhességmegtartási szabadságon voltak. Ezeknél a nőknél a nettó járandóságot az utolsó 18 havi átlagjövedelem alapján számították ki, de a terhességmegtartási szabadság kezdetéig vették alapul. Az új törvény szerint a járandóságot szintén az utolsó 18 hónap átlagjövedelmével számítják ki, viszont ebbe most már beleszámolják a terhességmegtartáson töltött hónapokat is.
Pavlović Surányi Emese, Zenta: „E-mailben kaptam az értesítést, az eUpraváról tudtam letölteni a végzést. A megsemmisített végzésről, tehát arról, amit eltöröltek, és az újabb végzést, amin az újabb összeg áll, amelynek valójában a különbségét ítélték meg nekem a szülési szabadságom idejére. Nagyjából egy hónapra rá a végzések megérkeztek egyik és másik gyermekem után is, és a kifizetés is körülbelül következő hónap 20-a környékén megtörtént.”
A kártérítésre vonatkozó új törvény ez év február 14-én lépett hatályba. Sokan azonban mégsem tudtak, illetve tudnak erről a lehetőségről. A kártérítés igényléséhez a személyi igazolványra és a bankkártyára, illetve azok fénymásolatára van szükség. A kérelmek átadási határideje augusztus 14.

Új törvény szerint fizetésük újraszámolását kérhetik egyes szerbiai anyukák.

Az új törvény szerint kártérítést kérhetnek
egyes szerbiai anyukák.
A kártérítést azok a nők igényelhetik,
akik 2019. április 19-e után
a terhesség megőrzését szolgáló szabadságon voltak.
A kártérítésre vonatkozó kérelmek átadási határideje augusztus 14.
Az anyukák, akik igénylik a kártérítést kapnak 1 levelet arról,
hogy elfogadták kártérítést, és ezután kapják meg a pénzt.
A kapható összeg változó, fizetéstől függ.
Még több információ a www.minbpd.gov.rs
internetes oldalon olvasható.
A kártérítésre vonatkozó új törvény
2024 február 14-én lett érvényes.
Sokan még mindig nem tudnak a lehetőségről.
A kártérítés igényléséhez a személyi igazolványra,
a bankkártyára és ezek fénymásolatára van szükség.
A kérelmek átadási határideje augusztus 14.


Pénteken kezdődnek a próba-kisérettségik a szerbiai általános iskolákban

A próba-kisérettségi célja, hogy a gyerekek kipróbálják a tesztelés körülményeit, ezért ugyanúgy zajlik majd, mint az igazi záróvizsga – emelte ki Vicsek Annamária oktatási államtitkár a Közügyekben.

A diákok pénteken matematikából tehetik próbára a tudásukat, szombaton pedig az anyanyelvi és a kombinált teszt feladatai várnak a tanulókra. A próba-kisérettségit eredetileg március 26-án és 27-én tartották volna meg, de a járványhelyzet miatt árpilis 9-re és 10-re halasztották.

A szerbiai általános iskolákban pénteken és szombaton lesz a próba-kisérettségi.

Péntek április 9-e, ma van.
Szombat április10-e, holnap lesz.
A próba-kisérettségi azért van,
hogy a gyerekek kipróbálják
a tesztírás helyzetét.
A próba-kisérettségi felkészíti
a gyerekeket az igazi kisérettségi írására.
A próba-kisérettségit az általános iskolák
8. osztályos tanulói írják.
A próba-kisérettségi is 1 tudásfelmérő.
A próba-kisérettségi leellenőrzi
a tanuló 8 év alatt szerzett tudását.
A diákok pénteken matematikából
írják a próba-kisérettségit.
A diákok szombaton anyanyelvből
és kombinált tesztből írják a próba-kisérettségit.
A szerb tanulóknak szerb az anyanyelvük,
a magyar tanulóknak magyar az anyanyelvük.
A kombinált tesztben több tantárgy anyagából
vannak kérdések.
A kombinált tesztben van kérdés például
történelemből, földrajzból, zenéből, fizikából.
A próba-kisérettségi eredetileg
március 26-án és 27-én lett volna megtartva.
A rossz járványhelyzet miatt lett
elhalasztva mára és holnapra
a próba-kisérettségi a szerbiai
általános iskolákban.
Április 9-én és április 10-én rendesen,
az iskolákban lesz megtartva
a próba-kisérettségi a 8. osztályos tanulóknak.


Virágvasárnap van

Virágvasárnappal elkezdődött a keresztény ünnepkörben a nagyhét. A Biblia szerint ezen a napon Jézus Jeruzsálembe való bevonulására emlékezünk. A temerini Szent Rozália-templomban a naphoz kötődő szentmisét tartottak ma délelőtt.

A járványügyi helyzetre való tekintettel valamivel szerényebb számban, körmenet nélkül, de idén már a templomban ünnepelhették a hívek a nagyhét kezdetét. Mindkét reggeli misén voltak kicsik és nagyok is egyaránt.
Moisko Petra: „Szeretek templomba járni azért, mert szeretem nagyon Jézust.
- Jársz rendszeresen?
- Igen.
- A barátaiddal szoktál jönni?
- Nem. Anyukámmal.”
Uracs János: „Az én számomra a húsvéti ünnepkör egy örökös emlék. Kisgyerek korom óta, 6-7 évesen, amire visszaemlékszek, azóta öreganyámmal - édesanyámmal nem mindig, mert el volt foglalva vasárnap délelőtt otthon - de öreganyámmal vasárnap délelőtt jártam.”
Ezen a napon vonult be Jézus Jeruzsálembe a kereszthalála előtti vasárnapon. Ezt a napot az Úr szenvedésének vasárnapjaként is emlegetik.
Gergely Gizella, magyartanár, hitoktató, Kókai Imre Á. I., Temerin: „Számomra ez nagyon nagy élmény mindig, mert át tudom élni azt, szinte az ember odaképzelheti magát, hogy milyen is volt az a kor, amikor Jézust elítélték, és végigkövetjük a keresztutat is, hogy alig volt ember, aki mellé állt volna. Ha valaki mellé állt, akkor az is csak kényszerből.”
Az ünnep szertartásai közé tartozik a pálmaág, Európa északibb tájain pedig a barka megszentelése is.
Pásztor István, a temerini Szent Rozália-templom pasztorális tanácsának tagja: „A barkaszentelés most helyettesíti a pálmaágakat, amit virágvasárnap terítettek, dobáltak az Úr útjára, hogy azon menjen be Jeruzsálembe. Most azt mi a barkaágakkal szimbolizáljuk.”
Mivel a keresztény tanítás szerint Jézus a halála után feltámadt és él, a húsvéti ünnepkör nem puszta megemlékezés.
Szöllősi Tibor temerini plébános: „Jézus most is él, és mi újra átéljük vele együtt azt, amit értünk tett. Így megnyílik a szívünk, hogy ma is be tudjuk őt mélyebben fogadni az életünkbe, és ez nagyon aktuális a mai járvány idején. Ledöbbenek sokszor, hogy az emberek tényleg ragaszkodnak az Istenhez, fontos nekik, ez adja a biztonságot, a reményt, az erőt ebben a járványhelyzetben.”
A virágvasárnapi szentmisén a templomi kórus elénekelte a passiót, amely Jézus szenvedésének történetét meséli el, evangéliumi szöveggel.

Ma van virágvasárnap

A keresztény hívők ma ünneplik virágvasárnap napját.

Ma március 28-a, vasárnap van.
Virágvasárnappal megkezdődik a nagyhét.
A nagyhét a húsvétra felkészítő
nagyböjt utolsó hete.
Virágvasárnapon vonult be Jézus Jeruzsálembe.
Jeruzsálemben történt Jézus kereszthalála.
Jeruzsálem Izrael fővárosa.
Izrael 1 ország Ázsiában.
Ázsia 1 kontinens, ahol több ország van.
A magyar népszokások szerint
virágvasárnapon szentelik meg a barkákat is.
A templomokban ma, vagyis virágvasárnapján
barkaszentelő miséket tartanak.
A barkaszentelés neve onnan ered,
hogy ezen a napon Jézus úgy vonult be
Jeruzsálembe, hogy pálmaágakat
és virágokat szórtak a lába elé
az ott élő emberek.


Aleksandar Vučić: Nehéz napok elé nézünk

Akár 3 ezer új koronavírus fertőzöttet is regisztrálhatnak Szerbiában vasárnap - jelentette ki Aleksandar Vučić az új belgrádi covid-kórház építkezésén az elmúlt éjjel.

A szerb elnök elmondta, szombat este tíz óráig már 1500 beteget nyilvántartásba vettek, ami vasárnap délutánig még több is lehet. Hangsúlyozta, a járványügyi helyzet katasztrofális Belgrádban és Kragujevácon, Újvidéken pedig rossz. A szombat estig beazonosított fertőzöttek 60 százaléka a szerb fővárosból származik - tette hozzá. Véleménye szerint kedden még rosszabb is lehet a helyzet.
A kórházak telítődnek, ezért fontos új kórházakat építeni - emelte ki a szerb államfő a batajnicai covid-kórház építési munkálatainak megtekintése után. Jelenleg két új covid-kórház épül, Batajnican és Kruševacon, összesen 80 millió euróból.
Aleksandar Vučić, államfő, Szerbia: „24 nap múlva elkészül a kórház, 25 nap múlva pedig fogadjuk az első pácienseket.”
Aggódom az emberek életéért, de mindeközben a gazdaságot is meg kell védenünk, emiatt egyelőre nem vezetünk be korlátozó intézkedéseket, de ehhez mindenkinek tiszteletben kell tartania a járványügyi ajánlásokat, legfőképpen a maszkviselést - figyelmeztet Vučić.
Bejelentette, hogy Szerbia ingyenes koronavírus elleni védőoltásokat biztosít majd, amint azok forgalomba kerülnek. A kórházak akár öt napon belül megtelhetnek koronavírus-fertőzöttekkel. Most a legfontosabb, hogy minden emberéletet megmentsünk - szögezte le Vučić.
„Nem azért, hogy a legjobbak legyünk Európában, hanem azért, hogy megóvjuk mindenki életét, megmentsünk minden nagymamát és nagypapát, megvédjünk minden fiatalt, akik áldozatai lehetnek ennek a súlyos betegségnek, és nem tudom már tovább hallgatni ezeket az összeesküvés-elméleteket, hogy ez egy nem létező betegség. Szégyelljék magukat azok, akik ezt beszélik!”
A szerb elnök megemlítette, hogy egyelőre ellenzi a vendéglátóipari létesítmények bezárását, és hozzátette, hogy még két-három napot várnak egy esetleges döntéssel a munkaidő lerövidítésére, vagy a bezárásokra vonatkozóan. Minden kizárólag a polgárok magatartásától függ - jelezte Aleksandar Vučić.
„Emberek, ne kényszerítsetek bennünket ilyesmire! Egész Európa megtette ezt, mi nem fogjuk. Mi meg szeretnénk védeni a vendéglátósokat. Azokat az embereket, akik kávézókat, éttermeket üzemeltetnek, klubokat. Segítsetek, emberek! Segítsetek nekünk, és tartsák be az óvintézkedéseket!”
A szerb államfővel együtt az épülő batajnicai covid-kórház munkálatait megtekintette Nebojša Stefanović védelmi miniszter, Zoran Radojičić, Belgrád polgármestere, és Goran Vesić, a főváros polgármester-helyettese. Az új kórház építése augusztus 1-jén kezdődött el. Az épület 18 ezer négyzetméteres lesz, több mint ezer fekhellyel.

Nehéz napok elé néz Szerbia

Aleksandar Vučić azt mondta, hogy a koronavírus járvány miatt nehéz napok elé néz Szerbia.

Aleksandar Vučić
a szerb államfő.
Aleksandar Vučić
azt mondta, hogy
vasárnapra akár
3000 koronavírus
beteg is lehet
Szerbiában.
Vasárnap november 8-a,
ma van.
Az államfő azt mondta,
hogy Belgrádban van
a legtöbb koronavírusos
beteg.
Belgrád Szerbia fővárosa.
Nagyon sok beteg van
még Kragujevácon
és Újvidéken is.
Az államfő azt mondta,
hogy a következő
napokban még több
koronavírusos lehet
Szerbiában.
Egyre több
koronavírusos beteg
van a kórházakban.
Aleksandar Vučić
azt mondta, fontos
új kórházakat építeni,
hogy a koronavírusos
betegeket ápolni tudják.
Aleksandar Vučić arra
kéri az embereket,
hogy nagyon
komolyan tartsák be
a koronavírus elleni
óvintézkedéseket.
Ilyen például
a maszk viselése,
a távolságtartás,
a gyakori kézmosás
és kézfertőtlenítés.


Ma van a nők elleni erőszak megszüntetésének világnapja

Megdöbbentően sokan halnak meg családon belüli erőszak következtében - figyelmeztetnek szakemberek a nők elleni erőszak megszüntetésének világnapján.

Szerbiában egy évtized alatt 320 nő esett áldozatul, tavaly 28 nőt öltek meg és több mint 400 gyerek maradt egy-, vagy mindkét szülő nélkül. Az ENSZ nőügyi szervezetének adatai szerint Szerbiában 1,7 millió nő, vagyis a nők 62 százaléka volt már szexuális zaklatás, pszichikai és fizikai erőszak áldozata.

Ma, november 25-én van a nők elleni erőszak megszüntetésének világnapja.

Ma hétfő van.
Erőszak például a fizikai erőszak.
Nő elleni fizikai erőszak például,
amikor a férfi megüti a nőt.
Erőszak például a pszichikai erőszak.
A pszichikát úgy ejtjük, hogy pszihika.
Nő elleni pszichikai erőszak például,
sok csúnya szó mondása 1 nőre.
Erőszak például a szexuális zaklatás is.
Nő elleni szexuális zaklatás például,
amikor a férfi megcsókolja a nőt,
a nő pedig nem akarja.
Szexuális zaklatás például, amikor
a férfi fogdossa a nő testét,
a nő pedig nem akarja.
A nők elleni erőszak nagyon rossz dolog.
A nők elleni erőszakot meg kell szüntetni.
Sok nő hal meg családon belüli erőszakban.
Családon belüli erőszak amikor,
a férj és a feleség bántja egymást.
Sok férj veri a feleségét.
Sok nő belehal a verés utáni sérülésekbe.
A nőket soha nem szabad megütni.
Szerbiában az elmúlt 11 évben 320 nő
halt meg bántalmazásban.
Szerbiában tavaly 28 nő halt bele a bántalmazásokba.
Tavaly 2018. volt.
A családon belüli erőszak nagyon rossz dolog.
A családon belüli erőszakot meg kell szüntetni.


A kerékpározásnak is vannak szabályai!

Aki a 12 évesnél fiatalabb gyermekét felügyelet nélkül engedi el kerékpározni, vagy a hét éven alulit nem szabványos gyermekülésben szállítja saját biciklijén, komoly büntetésekre számíthat.

Abban az esetben, ha a közúton egyedül kerékpározó gyermek megsérül, a szülő akár börtönbüntetést is kaphat.
A jelenleg érvényes közlekedésbiztonsági törvény szerint a 12 éven aluli gyermekek nem vehetnek részt önállóan a közúti közlekedésben. Ez a gyakorlatban azt jelenti, hogy a 12 évesnél fiatalabb gyerek nem kerékpározhat egyedül az úton, mert ha például elesik és valamilyen sérülést vagy balesetet szenved, akkor a szülőt terheli a felelősség, aki pénzbírsággal vagy akár börtönbüntetéssel is sújtható.
A közlekedésbiztonsági törvény 20-ik pontjának 88-ik szakasza azt is előírja, hogy kivételesen, a gyalogos zónában, a csökkentett forgalmú és a 30-as sebességkorlátozású zónában, az iskolák térségében és a kategórián kívüli utakon engedélyezett a kilencedik életévét betöltött gyerekek kerékpáros közlekedése. Valamint a gyalogos és csökkentett forgalmú zónákban a 9 évnél fiatalabbak is kerékpározhatnak, de csak 16 évesnél idősebb személy felügyeletében.
A szabadkai Széchenyi István Általános Iskolába sok alsós kisdiák jár kerékpárral. Jurić Andrea elsős kisfiáért, Nikoláért jött a tanítás végén:„- Először is a biztonsága miatt. Mert ahogy az autók száguldoznak, az tényleg eszméletlen. De nem is merném őt egyedül elengedni.
- Bárhova megy kerékpárral, elkíséri mindig?
- Mindig, mindenhova. Ha nem én, akkor az idősebb testvére.”
Ivanity Martin 11 éves. Azt mondja, mindig oda figyel, hol halad a kétkerekűjével:„- A bicikliúton meg így.
- Amikor kerékpárral mész, elkísérnek a szüleid?
- Igen, mindig eljönnek, elkísérnek.
- Miért fontos ez neked?
- Azért, mert nehogy bántsanak, vagy valami.”
Pék Éva 10 éves ikerunokáit nem engedi el felügyelet nélkül biciklizni:„- Nem engedjük, csak az utcába vagy az udvarba, otthon. De ott is mi ott vagyunk, nem engedjük őket egyedül.
- Miért?
- Azért, mert a forgalom is amilyen, olyan, minden megtörténik és akkor nem engedjük őket egyedül biciklizni.”
Néhány fontos tudnivalóra hívta fel a figyelmet Márton Róbert gépjárművezető-oktató: „7 éves korig a szülőnek kötelessége a kerékpáron beépített ülőhelyen szállítani a gyereket, nem pedig, hogy már 7 év kor alatt is a gyerek hajtja a kerékpárt a szülővel a forgalomban. Szóval 7 éves korig szállítjuk a gyereket, 7 év fölött pedig, míg nem tölti be a 12-ik életévét, addig a gyerek a szülő kíséretében kell, hogy közlekedjen kerékpárral a forgalomban, mégpedig úgy, hogy a gyerek megy elöl, a szülő pedig mögötte, amíg hajtjuk a kerékpárt.”
12 éves kor alatt a gyerekeknek szigorúan tilos egyedül kerékpározni közúton a törvény szerint, emelte ki Józsa László ügyvéd: „Ez nyilvánvalóan azért van, hogy a fiatalkorúakat fokozottan védje, és jó volna megszívlelni ezeket az intelmeket, illetve ezeket az információkat, mert az, aki lehetővé teszi a 12 év alatti gyermeknek azt, hogy kerékpárt vezessen közúton, illetve aki felügyelet nélkül hagyja a pici gyereket, hogy biciklizzen, az 10 és 20 ezer dinár közötti pénzbírsággal sújtható.”
Amennyiben pedig a 12 év alatti kerékpáros balesetet idéz elő, akkor a szülő akár 30 ezer dináros bírságot is kaphat.

A kerékpározás szabályai

A szabályokat az embereknek be kell tartaniuk.
Kerékpározási szabály például:
12 éven aluli gyermeknek nem szabad kerékpározni egyedül az úton.
12 éven aluli gyermeknek a szülővel szabad kerékpározni.
12 éven aluli gyermek megy elől kerékpárral, mögötte a szülő.
Kerékpár ugyan az, mint a bicikli.
A 7 éven aluli gyermeket a szülő saját biciklijén a gyermekülésben szabad, hogy vigye.
Ha a gyermek egyedül biciklizik, és baleset történik, a szülő büntetést tud kapni.
A büntetés pénzbírság vagy börtönbüntetés.
A pénzbírság az, amikor a szülőnek sok pénzt ki kell fizetni a büntetés miatt.
9 éves kortól a gyermeknek szabad biciklizni, ott, ahol nincs nagy forgalom.
9 éves kortól a gyermeknek szabad biciklizni iskola közelében.
9 éven aluli gyermeknek szabad biciklizni 16 évet betöltött személlyel, ahol nincs nagy forgalom.
Személy ugyanaz, mint az ember.


Hét év után, október 24-én megindul a személyszállítás a Szabadka-Szeged vasútvonalon. A szerb szakasz teljesen üzemképes, Magyarországon pedig még zajlanak a munkálatok.

Folyamatosan halad a Szeged-Röszke közötti vasútvonal átépítése. A kivitelezés részeként elkezdődtek a zajvédőfalak alapozási és betonozási munkálatai is.
A vasúttársaság a jóváhagyott környezetvédelmi engedélynek és az akusztikai vizsgálatoknak megfelelően építi ki a zajvédőfalakat Szeged térségében, három helyszínen összesen 1.408 méter hosszan. Az egyik helyszín a Gárdonyi Géza utcánál van. Itt már áll a zajvédőfal.
Szentmihályon régen is volt vasúti megálló a Szegedet Szabadkával összekötő vonalon, ám azt évtizedekkel ezelőtt felszámolták. Most a vonal felújítása kapcsán újra van megálló, az egykori általános iskola szomszédságában: két esőbeállóval, valamint padokkal, de épül a fedett parkoló is.
A másik védőfal a Bazsalikom utca vonalától a Gárdonyi Géza utcáig épül 765 méter hosszan, a harmadik pedig az Új Élet utcai útátjáró után 92 méter hosszan. Vonattal legutóbb 2015-ben lehetett eljutni Szabadkáról Szegedre, hét év után pedig október 24-én ismét megindul a személyszállítás - erről a magyar külgazdasági és külügyminiszter beszélt szeptember végén Belgrádban.
Szijjártó Péter, külgazdasági és külügyminiszter, Magyarország: „Magyar oldalon kettő, szerb oldalon öt megállója lesz az itt közlekedő személyvonatoknak. Körülbelül 1 óra 15 perces menetidővel kell számolni, amit jelentősen tudunk csökkenteni akkor, hogyha végre a vonatnak nem kell megállnia mintegy félórára egy határellenőrzésre. Viszont abban már sikerült megállapodnunk, hogy a határellenőrzés egy helyszínen fog zajlani, mégpedig Magyarország területén, ahol magyar és szerb határőrök közösen fogják az ellenőrzést végrehajtani, így le tudtuk csökkenteni jelentősen a vonat állásidejét, tehát ez egy versenyképes, jó közlekedési lehetőség lesz a határ mentén élőknek.”
A horgosi vasútállomáson áll meg legutoljára a vonat, mielőtt átérne Magyarországra. A horgosi állomás mellett a palicsit és a királyhalmit is teljesen felújították. Az épületeket olyan berendezésekkel látták el, amelyek a vasút üzemeltetését biztosítják. Szabadka és Horgos között több átkelőhelyet is kialakítottak, amelyeket a legkorszerűbb fényjelző berendezésekkel és automata sorompókkal láttak el.
A vasútvonal teljes felújítása 2021 októberében kezdődött, amikor Aleksandar Vučić szerb elnök és Orbán Viktor magyar kormányfő a horgosi vasútállomáson közösen indította meg a Szabadka és Szeged közötti vasút felújítási munkálatait.
A másik fontos mérföldkő 2022. augusztus elsején volt, amikor harminc év után újraindult a teherforgalom a Szeged-Szabadka vasútvonalon. A konténerekkel teli szerelvények azóta is rendszeresen közlekednek a két ország között.
Mivel a műszaki átvétel megtörtént, a szerb szakasz teljes hosszában készen áll, Magyarországon pedig minden érintett bevonásával gőzerővel zajlik az előkészítése annak, hogy október közepén újraindulhasson a személyforgalom.

Október 24-én megindul a személyszállítás a Szabadka-Szeged vasútvonalon.

7 év után indul meg a személyszállítás
a Szabadka-Szeged vasútvonalon.
A szerb szakasz teljesen készen áll a működéshez.
Magyarországon még zajlanak a munkálatok a vasútvonalon.
Szeged térségében, 3 helyszínen történik
a vasútvonal átépítése.
Magyar oldalon 2, szerb oldalon 5 megállója lesz
a személyvonatoknak.
A vonatok számára a határellenőrzés 1 helyszínen fog zajlani
Ez a határellenőrzés Magyarország területén lesz.
A magyar és szerb határőrök közösen fogják az ellenőrzést végezni.
A szerb oldalon a horgosi, a palicsi
és a királyhalmi vasútállomást is teljesen felújították.
Vonattal utoljára 2015-ben lehetett eljutni Szabadkáról Szegedre.
A teherforgalom már 2022. augusztus 1-je óta működik
a Szeged-Szabadka vasútvonalon.


Vackor óvoda nyílik ősztől Újvidéken

Az eddigi információk szerint ősztől megnyílik a Vackor Magyar Iskoláskor Előtti Nevelő és Gyakorlóintézmény kihelyezett tagozata Újvidéken.

A jelentkezési felhívást már egy és fél hete közzétette az intézmény. Az új bölcsődét és óvodát a Magyar Szó-házban alakítják ki, ahol már több mint 4 hónapja aktívan folynak az építkezési munkálatok. A tervek szerint ősztől a Vackor nemcsak Szabadkán, és a Hajdújárási–Noszai kihelyezett tagozataiba várja majd a gyermekeket, hanem Újvidéken is. A tervek szerint Újvidéken kezdetben egy bölcsődei és egy óvodai csoport indulására számítanak.
Lankadatlanul folynak a munkálatok a Magyar Szó-házban. Március óta, a közel ezer négyzetméteren elterülő óvoda objektumának kialakításán nagy erővel dolgozik a kivitelező és úgy tűnik őszre egy bölcsődés és egy óvodás gyermekcsoport is megkezdheti munkáját. Az újvidéki Bódis Bašić Tímea ide szeretné íratni Eléna nevű kislányát.
Bódis Bašić Tímea, édesanya, Újvidék: „Vegyes házasságból származik a kislányunk, és igyekszem, hogy minél többet beszéljünk hozzá magyarul, és hogy magyar csoportba mehessen, ami manapság ritka, és otthon is, amikor együtt töltjük az időt, többet beszélünk hozzá szerbül, én azonban igyekszem vele magyarul beszélni, amikor egyedül vagyunk. Nagy előny, hogy van lehetőség, hogy magyar csoportba növekedjen fel, másrészt azért is, hogy a kis közösség, aki még itt maradt Újvidéken ezt valahogy tudjuk gondozni meg ismerkedni és hogy ezeket a kapcsolatokat tudjuk tovább fejleszteni.”
Egytől hároméves bölcsisekkel illetve 3-tól 7 éves óvodásokkal való foglalkozást biztosít a Vackor Magyar Iskoláskor Előtti Nevelő és Gyakorlóintézmény mindhárom objektumában, amelynek összkapacitása mintegy 200 gyermek.
Katona Novák Ágnes, igazgató, Vackor Magyar Iskoláskor Előtti Nevelő és Gyakorlóintézmény, Szabadka: „Óvodánkban magyar nyelven folyik az oktatás, nagy hangsúlyt fektetünk a hagyományőrzésre, a történelmünk átadására. A gyermekek a saját anyanyelvükön tanulnak a legkönnyebben és a legmagabiztosabban így fejezik ki érzelmeiket és mi ebben segítjük őket.”
A Magyar Szó-házban a Vackor óvodában jelenleg a fűtőtestek felszerelését végzik. A napokban pedig a padlózás is megkezdődik és a bútorzat elkészítése is folyamatban van. Erdődi Edvina szerint augusztus végéig már be is rendezik az óvodai helyiségeket és a Magyar Szó udvarában is megkezdődik a játszótér kialakítása, amely egyben az építkezés utolsó fázisa lesz. Az intézményben nem lesz konyha, a gyermekek étkeztetését egy ételkészítő és kiszállító cég látja majd el.
Erdődi Edvina, igazgató, Magyar Szó Lapkiadó Kft.: „Egy szenzoros szobának a kialakításán is dolgozunk, ami egyedülálló lesz itt Vajdaságban. Szeretnénk a szakszolgálati rendszert is beüzemeltetni, ami alatt magyarul beszélő logopédusokat, gyógypedagógusokat, pszichológusokat értünk ugyanis Dél-Bácskában, de főleg itt Újvidéken nagyon nehéz magyarul beszélő szakembereket találni. És mindannyian jól tudjuk, hogy a gyerekeket pont ebben a korban, óvodás korban lehet a leginkább fejleszteni.”
A Vackor óvoda beüzemelésével nem az a cél, hogy az állami óvodákból elvonzzák a magyar gyerekeket, emelte ki Erdődi Edvina, sőt nagy hangsúlyt fektetnek majd arra, hogy megmaradjanak a magyar csoportok. A cél inkább az, hogy minél több lehetőséget biztosítsanak az újvidéki szülők számára. Basnec Igor, a VMSZ Újvidéki Városi Szervezetének elnökségi tagja is arról biztosított, hogy minden meglévő állami óvoda magyar tagozata megmarad Újvidéken.
Basnec Igor, elnökségi tag, a Vajdasági Magyar Szövetség Újvidéki Városi Szervezete: „Szeretném kihangsúlyozni, hogy az állami óvodákban létező magyar csoportok azok megmaradnak. A Vackor óvoda megnyitásával pedig csak több óvodai férőhelyet biztosítunk mindazoknak, akik magyar óvodába szeretnék íratni a gyermekeiket és reméljük azt, hogy az általános iskolába való beiratkozáskor is, a magyar tannyelvet fogják választani.”
Az újvidéki Vackorba a szabadkai óvoda titkárságán lehet jelentkezni, a telefonszámok pedig a Vackor Magyar Iskoláskor Előtti Nevelő és Gyakorlóintézmény honlapján találhatók. A Vackorban havi 5 ezer dinárért kap majd teljes ellátást egy gyermek. Az illetékesek pedig azon dolgoznak, hogy az elkövetkező időszakban Újvidék Városa, csakúgy, mint a többi állami óvodában, a Vackorban is az ellátást a város költségvetéséből fedezze.

Vackor óvoda nyílik Újvidéken

Ősztől megnyílik a Vackor Magyar Iskoláskor Előtti Nevelő és Gyakorlóintézmény kihelyezett tagozata Újvidéken.

A Vackor óvodát és bölcsődét Újvidéken
a Magyar Szó-házban alakítják ki.
Eddig Szabadkán és a Hajdújárási–Noszai
kihelyezett tagozataiban működött a Vackor.
Tervek szerint ősztől már Újvidéken is
várja a gyerekeket a Vackor óvoda.
Már lehet jelentkezni az újvidéki kihelyezett tagozatokba.
A tervek szerint Újvidéken kezdetben
1 bölcsődei és 1 óvodai csoport indulására számítanak.
Már vannak jelentkezők az óvodai csoportba.
A Vackor 1 évtől 3 éves bölcsisekkel
és 3 évtől 7 éves óvodásokkal foglalkozik.
A Vackor óvodákban magyar nyelven történik
az oktatás és a nevelés.
Az oktatás tanítást jelent.
Az újvidéki Vackor óvodában
korszerű termek és játszótér is lesz.
Az újvidéki Vackorban nem lesz konyha,
ezért a gyermekek étkeztetését
egy ételkészítő és kiszállító vállalat biztosítja majd.
Az újvidéki Vackorba a szabadkai óvoda titkárságán lehet jelentkezni.
Még több információ és a hívható telefonszámok
a Vackor Magyar Iskoláskor Előtti Nevelő és Gyakorlóintézmény
internetes oldalán találhatók.
A Vackorban havi 5 ezer dinárért kap majd teljes ellátást 1 gyermek.


Kedvezően alakul Olivér állapota

A jó hírt az édesanya közölte ma Facebook-posztjában.

Az SMA1-ben szenvedő Pál Gajódi Olivér súlya napról-napra gyarapszik. Orvosa szerint arra is megvan az esély, hogy önállóan, gép nélkül lélegezzen. Ezt hamarosan meg is próbálják majd - írja Tímea.
A kisfiú gyógykezelésére továbbra is folyik a gyűjtés, közvetlenül a számlára utalva, sms-ben, vagy az adakozó akciók alkalmával is lehet segíteni.

Jól alakul Olivér állapota

Ezt Olivér édesanyja
írta meg Facebookon.
Az édesanya megírta,
hogy Olivér súlya
jól gyarapszik,
vagyis szépen
növekszik a kisfiú.
Olivér édesanyja
azt is megírta
a Facebookon,
hogy Olivér orvosa
szerint nemsokára
a kisfiú önállóan is
tudhat majd lélegezni.
Olivér most lélegeztetőgép
segítségével tud
lélegezni.
Nemsokára ki lesz
próbálva, hogy
Olivér tudna-e
lélegeztetőgép nélkül
lélegezni.
Olivérnek súlyos betegsége van.
Olivér 1 bajmoki kisfiú.
Bajmok 1 város Vajdaságban.
A kisfiú teljes neve
Pál Gajódi Olivér.
Olivér betegségének a neve
gerinc eredetű izomsorvadás.
A gerinc eredetű izomsorvadás
nagyon veszélyes betegség.
Olivér január óta
az újvidéki kórházban van.
Most október van.
Újvidék 1 nagyváros Vajdaságban.
Olivérnek gyógyszerekre
van szüksége.
A gyógyszerek nagyon drágák.
A drága gyógyszer tudja
meggyógyítani Olivért.
Pénzzel lehet segíteni
Olivér gyógyulását.
A Facebookon lehet
pénzt küldeni
Olivér gyógyulására.
Ezen az internetes oldalon
lehet pénzt küldeni
Olivér gyógyulására:
https://www.facebook.com/events/2755794131155342/?active_tab=discussion
SMS üzenetet is lehet
küldeni Olivér gyógyulására.
A 3030 számra kell
küldeni az SMS-t.
A szövegbe a 848 számot
kell írni.
Az SMS ára 200 dinár.


Szombaton 13 órától hétfő 5 óráig nem hagyhatjuk el az otthonunkat

Szigorításokat vezetett be a szerb államvezetés. Itt vannak a részletek.

Hétvégi kijárási tilalmat jelentett be ma este a szerb elnök. Szombaton délután és vasárnap egész nap senki nem mehet sehova. További intézkedéseket is bejelentett Aleksandar Vučić, miután ülésezett mindkét szerbiai válságstáb a koronavírus terjedésének megfékezésével kapcsolatban. A kormány mai ülésén elfogadta azt is, hogy ma estétől zárt helyen legfeljebb két személy tartózkodhat.
Kijárási tilalmat vezetnek be Szerbiában szombaton 13 órától egészen hétfő reggel 5 óráig. Ez alól azok a 65 évnél idősebbek képeznek kivételt, akik vasárnap hajnalban 4 és 7 óra között vásárolhatnak be, valamint azok a kutyatulajdonosok, akik sétáltatni akarják házi kedvencüket – ezt szombattól este 11 és hajnali 1 között tehetik meg, legfeljebb 200 méterre a lakhelyüktől. Nem mehetnek tömegesen, hanem legfeljebb ketten - figyelmeztetett Aleksandar Vučić, Szerbia elnöke. „Nekünk a hétvégék okozták a legnagyobb problémákat, így most időt adunk az embereknek, hogy bevásároljanak, amire a hétvégén szükségük lesz, aztán szombaton délután és vasárnap egész nap maradjanak otthon. Ez a tilalom egyedül a nyugdíjasokra nem vonatkozik, akiknek továbbra is lehetőségük lesz, hogy bevásároljanak a boltokban vasárnap hajnali 4-től reggel 7-ig. Nem változtatunk ezen az időponton, mert nem akarom, hogy máskor menjenek ki. Nem szeretnénk őket olyan tömegesen látni a boltokban, mint a múlt héten, mert ők a legveszélyeztetettebbek.”
Belgrád, Ćuprija, Čačak és Valjevo a fertőzés gócpontjai, Nišben valamelyest stabilizálódott a helyzet. Szerbia katasztrófa-közeli állapotban volt, ezért szigorítottak az intézkedéseken, de messze vagyunk még a sikertől, a koronavírus-járvány legyőzésétől - figyelmeztetett a szerb elnök.
A következő 15 nap kulcsfontosságú lesz a koronavírus-járvány szempontjából Szerbiában – mondta. Ebben a két hétben tetőzik majd a válság, egyre több lesz a fertőzött és a halálos áldozat is – magyarázta Aleksandar Vučić. Az államfő arra utalt, hogy a Nyugat-Európából visszaérkező több százezer szerbiai állampolgár közül becslések szerint legalább 24 ezer, de akár 30 ezer koronavírus-fertőzött is lehet. Ők mindannyian továbbadhatják a betegséget.
Most azon is dolgoznak, hogy Szerbia olyan teszteteket is kifejlesszen, amivel megállapítják, hogy valaki átesett-e a betegségen, és szerzett-e ezáltal immunitást. „Amikor ennek vége lesz, analizálhatjuk az antitesteket, és minden ember kivizsgáltathatja, volt-e koronafertőzött, és hordozza-e ezeket az antitesteket. Ez fontos lesz mindenki számára, hogy tudjuk, hogyan és mi módon várjuk majd a következő vírusszezont.”
Vučić egyeztetett az orosz és a francia elnökkel is, ennek részleteiről is beszámolt a sajtótájékoztatón. Mindkét ország segíti Szerbiát, partnereink a bajban - magyarázta az elnök.
A szerb kormány egyébként a csütörtöki ülésén javasolta, hogy minden munkáltató biztosítsa a 100 százalékos bért az önkéntes karanténba vonulóknak, illetve a koronavírussal való megfertőződés kockázatának kitett munkavállalóknak.

Szombaton délután 1 órától hétfő reggel 5 óráig otthon kell maradni

Újabb szigorításokról döntöttek Szerbiában.

Aleksandar Vučić tegnap este
bejelentette, hogy hétvégén
kijárási tilalom lesz.
Aleksandar Vučić, a szerb államfő.
Tegnap április 2-a,
csütörtök volt.
A kijárási tilalom
szombat délután 1 órától
hétfő reggel 5 óráig tart.
Ez azt jelenti,
hogy szombat délután
és vasárnap egész nap
senki nem mehet sehova.
Szombat délután
és vasárnap egész nap
csak otthon szabad lenni.
Szombat április 4-e,
holnap lesz.
Vasárnap április 5-e lesz.

Újabb szigorítás még az is,
hogy zárt térben csak
2 embernek szabad lennie.
Zárt tér például 1 szoba.

Kutyát sétáltatni
szombaton este 11 órától
vasárnap hajnali 1 óráig szabad.
Kutyát sétáltatni a saját
lakóhelytől 200 méterre szabad.
A szigorítások azért kellenek,
hogy ne tudjon tovább terjedni
a koronavírus.
A szigorítások azért kellenek,
hogy az emberek
egészségesek maradjanak.


Ezreket vonz a palicsi majális

Verőfényes napsütés és viharos erejű szél várta a 39. palicsi majális látogatóit. Már a délelőtti órákban benépesült a tópart, a kora délutáni órákban pedig már több ezren voltak a sétányon.

A legnépszerűbb idén is a tízezer négyzetméteren elterülő vidámpark, amely most új, extrém elemekkel bővült. Aki megéhezett, annak mélyen a zsebébe kellet nyúlni, de a sütödék előtt így is kígyózó sorokban várakoztak a majálisozók.
A szinte viharos erejű szél sem akadályozta meg az embereket abban, hogy idén is tömegesen kilátogassanak a palicsi majálisra. Nemcsak Szerbia minden térségéből érkeztek vendégek, hanem sokan jöttek Magyarországról, Észak-Macedóniából, sőt orosz, kínai, mexikói vendégekkel, sétálókkal is találkoztunk, de Szlovákiából és más országokból is jöttek majálisozók Palicsra. Aki megéhezett, annak elég mélyen kellett a zsebébe nyúlnia, hiszen egy pljeszkavica vagy egy sült csirkecomb, csirkemell lepényben öt-hatszáz dinárba került, míg a sült bárány kilójáért 4500, a sült malac kilójáért pedig 4000 dinárt kértek a lacikonyhások.
Ennek ellenére nem panaszkodhattak a forgalomra a sütödések, a magas árak ellenére jól fogytak a rostonsült ételek és a parázs felett forgatott malacok és bárányok.
Voltak viszont olyan majálisozók, akik kevesebbel is beérték.
Rózsa Mihály, Bácsföldvár:„- Meggondoljuk, hogy mit eszünk, vagy hol, lehet kukoricát is venni, főtt kukoricát, úgyhogy mi, vajdaságiak azzal is megvagyunk.
- Fő a jó hangulat, meg a jó kirándulás?
- Az a legfontosabb.”
A Palicson majálisozók jó pénzért egzotikus papagájokkal és kígyókkal is fényképezkedhettek.
Dér Anikó, Szigetvár, Magyarország:„- Azért jöttünk ide kirándulni, mert a párom még nem volt itt, és gyerekkori emlékek kötnek ide, és szerettem volna megmutatni.
- Mi az, ami a legjobban tetszik a kínálatban?
- Hm, most érkeztünk, úgyhogy még nem igazán néztünk szét, de a vásári hangulat, sok ember, ismerősök.”
A gyerekek a lánglovagok munkájával is megismerkedhettek, be is szállhattak a tűzoltókocsiba, sőt a felszerelést, a ruházatot, a lábbelit is felpróbálhatták.
39. alkalommal szerveztek Palicson majálist. A látogatókat szemmel láthatólag egyáltalán nem zavarta a délelőtt folyamán feltámadt szél. Vargyas András, Budapest, Magyarország:„- Hallottam, hogy ez Szerbiában az egyik legnagyobb ilyen majális, és a vidámparkért jöttünk, a hullámvasútért, mert Pesten ilyen nincs. Gondoltuk, megnézzük, mi a kínálat.
- Mit fogtok enni?
- Pljeszkavicát mindenképp, hiszen az helyi étel, és meglátom, ami még jól néz ki, de itt látom, fogunk találni jó ételeket, nem lesz probléma.”
A szervezők szerint szép és tartalmas, kimondottan vonzó volt a kirakodóvásár kínálata is. Dencs Valéria, igazgató, Palics Park Kft.: „Ők vigyáznak a termékeikre, hogy nehogy a szél elvigye őket, és hogy el tudják adni. 130 kirakodónk van, bőséges kínálatban találhatunk helybéli ételeket, italokat. Gölöncsértermékeket is lehet vásárolni náluk. Az idei évben a vidámpark is tízezer négyzetméteren terül el, 27 olyan objektum van, amit a Palicsra látogatók megszoktak, persze vannak új elemek is.”
Szerbia legnagyobb vidámparkjának egyik új eleme pedig egy extrém óriáshinta, amelyre csak a legbátrabbak mertek felülni, és amely az egekbe röpítette a benne ülőket, és azok adrenalin szintjét is. Hana Kuhajdik, Szabadka: „Remek volt, nagyon tetszett. Kicsit félelmetes volt, de túléltük.”
A kisgyerekeket kis vonatok, ugrálóvárak, hinták várják a vidámparkban még május másodikán is. A legnépszerűbb azonban a mindenki számára közkedvelt ütközős autó, vagyis a dodzsem.

Több ezer ember volt Palicson május 1-jén

Több ezer ember látogatott ki Palicsra május 1-jén.

Május 1-je tegnap, kedden volt.
Idén 39. alkalommal szervezték meg a palicsi majálist.
A legnépszerűbb idén is az óriási vidámpark volt a Palicsi parkban.
Nemcsak Szerbia minden térségéből érkeztek vendégek,
hanem sokan jöttek Magyarországról, Észak-Macedóniából,
Szlovákiából, de voltak orosz, kínai,
mexikói sétálók is Palicson.
Finom ételek és italok várták a palicsi sétányon a látogatókat.
A Palicson majálisozók jó pénzért különleges
papagájokkal és kígyókkal is fényképezkedhettek.
A gyerekek megismerkedhettek és be is szállhattak
a tűzoltók kocsijába.
Idén 130 kirakodó termékeiből válogathatnak az érdeklődők.
A kisgyerekeket kis vonatok, ugrálóvárak, hinták várják
a vidámparkban még május 2-án is.
Ma május 2-a, csütörtök van.
A legnépszerűbb a palicsi vidámparkban
az ütközős autó, vagyis a dodzsem.


Az intézmény  a legtehetségesebb helyi és környékbeli magyar fiatalok tehetséggondozását vállalja fel. A tehetséggondozó alapítvány programjai évek óta elérhetőek Erdélyben és Kárpátalján, tavaly óta pedig már Felvidéken is.

Szabadka egyik patinás épületében kezdi meg a működését ősztől a Mathias Corvinus Collegium vajdasági központja, amely magyar fiatalok számára biztosítja a térítésmentes tehetséggondozó képzéseit. Szabadkán a tanévet 25 általános iskolás és 25 középiskolás kezdheti meg.
Dr. Pásztor Bálint, elnök, VMSZ: „A vajdasági MCC Szabadkán a Korzó 10-es házszám alatt fog működni. Ez egy 1897-ben Koczka Géza által tervezett amely Halbrohr Mór nemzeti szállodája volt eredetileg, 1905-ben pedig Raichle Ferenc Szabadka egyik leghíresebb építésze eklektikus stílusban szecessziós elemekkel kibővítette, felújította ezt az épületet. Az MCC-nek küldetése az értékmentés és az értékőrzés is, úgyhogy műemlékvédelmi szempontból nekünk szabadkaiaknak külön jelentőséggel bír az, hogy ebben az épületben fog működni a vajdasági MCC.”
A Mathias Corvinus Collegium tehetséggondozó intézmény 1996-ban kezdte meg a működését. Mára már Kárpát-medence-szerte nyújt a hagyományos iskolarendszeren túlmutató, ingyenes, társadalmilag hasznos, közösségi célokat szolgáló képzéseket az általános és középiskolás korú fiataloktól kezdve egészen a felsőoktatásban tanuló vagy már diplomás korosztályig.
A képzések mellett rendezvényeivel, konferenciáival, könyveivel, nyilvános közléseivel is részt kíván venni az összmagyarság felemelkedését szolgáló közéleti párbeszéd és kultúra fejlesztésében.
Szalai Zoltán, főigazgató, MCC: „Nagyon fontos, hogy az MCC az egy valódi értékközösség is. Tehát Gyergyószentmiklóstól, Győrön át, Kaposvárig és most már a szabadkai fiatalok is be tudnak kapcsolódni ebbe a Kárpát-medencei közösségbe. Látom, itt különböző megbeszéléseken, hogy itt Vajdaságban egy nagyon jól kiépült, a magyarságnak egy nagyon erős oktatási hálózata működik. Az MCC próbál ehhez még egy pici szeletet hozzá adni, és azoknak a fiataloknak egy olyan plusz tudást, plusz lehetőséget nyújtani, akik úgy érzik, hogy erre nyílik bennük energia, és van bennük energia.”
Az MCC-nek közel 8 ezer diákja van 30 helyszínen, akik különböző korosztályokban és programokban tanulhatnak. Amellett, hogy tudást kapnak a készségek fejlesztésére is nagy hangsúlyt fektetnek.
A felvételi lehetőségek is hamarosan megnyílnak, augusztus 10. után érdemes figyelni az MCC honlapját.
A Mathias Corvinus Collegium központ megnyitása is a vajdasági magyar értelmiségi fiatalság szülőföldön való megtartását célozza meg. A Vajdasági Magyar Szövetség ebben jelentős szerepet vállal. A témával kapcsolatban dr. Pásztor Bálintot, a VMSZ elnökét kérdezte Bartus Bella.
A Mathias Corvinus Collegium tehetséggondozó intézmény 1996-ban kezdte meg a működését. Mára már Kárpát-medence - szerte nyújt a hagyományos iskolarendszeren túlmutató, ingyenes, társadalmilag hasznos képzéseket. A szabadkai központ kapcsán Szalai Zoltán, az MCC főigazgatója nyilatkozott.

Képzési központot nyitnak Szabadkán

Képzési központot nyit a Mathias Corvinus Collegium Szabadkán.

Ez az intézmény a legtehetségesebb szabadkai
és környékbeli magyar fiatalok tehetséggondozásával foglalkozik.
Az intézmény programjai már több éve működnek
Erdélyben, Kárpátalján és Felvidéken is.
A Mathias Corvinus Collegiumnak 8 ezer diákja van
30 különböző helyszínen.
Szabadkán ősztől kezdődik meg
a tehetséggondozás ebben az intézményben.
A tanévet 25 általános iskolás
és 25 középiskolás kezdheti meg a szabadkai
a Mathias Corvinus Collegiumban.
A kollégium Szabadkán a Korzó 10. címen fog működni.
Ez nagyon szép és különleges épület Szabadkán.
A képzések ingyenesek lesznek a diákok számára.
A felvételi információk is hamarosan megjelennek.
Augusztus 10. után érdemes figyelni
a Mathias Corvinus Collegium internetes oldalát.


Fékezzük meg az iskolai erőszakot!

Jelenetekkel, énekkel, zenével, tánccal, performanszokkal és kisfilmekkel készültek a szabadkai általános iskolák diákjai az iskolai erőszak elleni nemzetköz nap alkalmából.

A rendezvény a Jovan Mikić Általános Iskolában volt. Ez a nap az egész világon a rózsaszín pólók napja néven ismert. Az iskolai erőszak megfékezésének egyetlen lehetséges módja a megelőzés – mondják a szakembrek. Az iskolai erőszak elleni nap egyébként egy amerikai kisfiúnak állít emléket. Egy nap rózsaszín pólóban ment el tanításra, mert a rózsaszín a daganatos betegségekben élőkkel való szolidaritásvállalás színe. A kisfiú édesanyja rákos volt. Osztálytársai ezt nem tudták, kicikizték, majd meg is verték. Mikor megtudták az igazságot, másnap az egész osztály rózsaszín pólóban jelent meg.
A Jovan Mikić Általános Iskola az idén először hirdetett pályázatot a Szabadka Város területén található általános iskolák számára az iskolai erőszak elleni nap alkalmából. A témával kapcsolatos műsorszámokat adtak elő a házigazda iskola, az Ivan Goran Kovačić, a Széchenyi István, a Matko Vuković, a Sonja Marinković és a Jovan Jovanović Zmaj Általános Iskolák diákjai.
A Jovan Mikić Általános Iskola harmadikosai a Tánccal az erőszak ellen című performansszal készültek. Cinkler Dóra harmadikos diák azt mondja: „A telefonok butítanak, a játékok, és ezt fogjuk bemutatni, és két fiú az osztályból meg táncol, mert néha a tánccal is lehet lenyugodni.”
Az előadást Agárdi Hajnalka tanító rendezte. Kiemelte: „Az agresszió ellen barátkozással, tánccal lehet, tehát az agressziót ugye azzal lehet gyengíteni, és a barátkozást kell fejleszteni, mert csak akkor lehetnek az iskolában együtt és sok mindent át lehet hidalni így.”
Tény, hogy az iskolai erőszak egyre inkább jelen van mindenütt - állapította meg Marija Milodanović, a Jovan Mikić Általános Iskola igazgatója. Hozzáfűzte: „Az iskolákban, és az iskolákon kívül is terjed a kortárs erőszak. Ez egyszerűen létezik. Itt vagyunk mi, mint tanintézmény, itt a család, itt az egész társadalom, és harcolnunk kell az erőszak ellen.”
A legfontosabb a megelőzés, hogy elkerüljük a legsúlyosabb következményeket. Ha teljes mértékben nem is lehet kiiktatni, de a lehető legkisebb mértékre kell csökkenteni az iskolai erőszakot - tette hozzá az igazgató.

Ne legyen erőszak az iskolákban

2019. február 27-én volt az iskolai erőszak elleni világnap.

Az erőszak rossz dolog.
Az erőszak például, ha egy tanuló megüti a másikat, csúfolja, piszkálja.
Az általános iskolás tanulók, táncoltak, énekeltek, színészkedtek, azért, hogy ne legyen erőszak az iskolákban.
Az előadások a szabadkai Jovan Mikić Általános Iskolában volt.
Több általános iskolás tanuló lépett fel együtt, azért hogy meg mutassák, szeretik egymást.
Az Jovan Mikić Általános Iskola igazgatónője azt mondta, hogy sok az iskolai erőszak.
Az általános iskolák igazgatói azt akarják, hogy ne legyen erőszak az iskolákban.


Kötelező lehet a maszk és kesztyű viselése Szerbiában

Pénzbüntetés várhat arra Szerbiában, aki nyilvános helyen nem visel kesztyűt és maszkot - erről cikkezik a szerbiai és a külföldi sajtó.

Montenegróban pedig megnyíltak a strandok. A Nyugat-Balkán egyes országaiban szigorításokat, máshol jelentős enyhítéseket vezetnek-vezettek be.
Amennyiben újra elkezd növekedni a fertőzöttek száma, kötelezővé tehetik a maszk és a kesztyű viselését nyilvános helyen Szerbiában. A belgrádi sajtó értesülése szerint ez egy komoly lépés lehet, az előírás be nem tartása pedig akár 150 ezer dináros pénzbüntetéssel is járhat. Montenegró egyelőre nyitott a turisták felé, és pénteken megnyíltak a strandok, hamarosan pedig a határait is megnyitja az ország, hogy a külföldi turisták is beléphessenek a koronavírus-mentes övezetként hirdetett nyaralóhelyre. Visszavonták az éjszakai kijárási tilalmat, megnyitották a bevásárlóközpontokat és a vendéglátóhelyeket is. Montenegróban egyébként két hete stagnál a fertőzöttek száma, összesen 324 fertőzöttet tartanak nyilván. Koszovóban az utóbbi 24 órában tízzel, 945-ről 955-re emelkedett a regisztrált fertőzöttek száma, Észak-Macedóniában péntekről szombatra pedig 1723-ról 1740-re nőtt a koronavírus-fertőzöttek száma. Sztevo Pendarovszki államfő pénteken további 14 nappal meghosszabbította a szükségállapotot Észak-Macedóniában. A köztársasági elnök azt kérte a kormánytól, hogy fokozatosan enyhítsen a korlátozó intézkedéseken, hogy folytatódhasson a megszokott élet. Bosznia-Hercegovinában egy nap alatt 2218-ról 2236-ra emelkedett a regisztrált fertőzöttek száma. Az országba lépőknek 14 napos otthoni elkülönítésben kell maradniuk. Szlovéniában szombatra 1464-ről eggyel, 1465-re nőtt az igazolt fertőzöttek száma. A szlovén kormány engedélyezte az ötven fő alatt tömeges rendezvényeket, de csak abban az esetben, ha a résztvevők betartják a szükséges elővigyázatossági intézkedéseket. Horvátországban eggyel, 2222-re nőtt a regisztrált fertőzöttek száma szombatra. Horvátország is azt tervezi, hogy hamarosan megnyitja határait a turisták előtt, s mobiltelefonos alkalmazást vezet be beutazásuk meggyorsításának elősegítése érdekében.

Kötelező lehet a maszk és a kesztyű viselése Szerbiában

Lehet, hogy kötelező lesz a maszk és a kesztyű viselése az embereknek Szerbiában.

Pénzbüntetést kaphat
az az ember,
aki nyilvános helyen
nem visel maszkot
vagy kesztyűt.
Nyilvános hely például
az utca, az üzlet.
Akkor lesz kötelező
a maszk és a kesztyű
 viselése,
ha újra növekedni fog
a koronavírusos betegek
száma Szerbiában.
Ha behozzák ezt a törvényt,
és valaki nem tartja be
a szabályokat,
akkor 150.000 dináros
pénzbüntetést is kaphat.
A maszk és a kesztyű viselésével
lehet védekezni legjobban
a koronavírus-járvány ellen.
A gyakori kézmosással
és fertőtlenítéssel is
védekezni lehet
a koronavírus-járvány ellen.


Az alsós diákoknak szeptember 1-én rendesen megkezdődik a tanítás

Bevezetnek néhány intézkedést, hogy meggátolják a járvány terjedését.

Megkezdődik a tanítás szeptember 1-jén az alsós diákok számára. Erről döntött ma a szerbiai válságstáb. Csupán néhány intézkedést vezetnek be, hogy meggátolják a járvány terjedését. A tanítás megszervezésénél pedig figyelembe kell venni az összes járványügyi előírást. A felsősök esetében az online és a tantermi oktatást kombinálják, azzal, hogy rájuk is érvényes minden előírás, amikor az iskolákban tartózkodnak.
A járványhelyzet jelenlegi állása szerint az alsós diákok az iskolapadban kezdhetik meg az idei tanévet. Mindezt szigorú szabályozások betartása mellett. A tantermekben legfeljebb 15 gyermek tartózkodhat, ez azonban a tanterem méretétől is függ. Naponta négy, rövidített órát tarthatnak meg.
Meghatározzák azt is, hogy a gyerekeknek miként kell viselkedniük a tantermekben, mekkora távolságot kell tartaniuk, valamint azt is, hogy milyen gyakran kell fertőtleníteni a termeket, a közös helyiségeket. Mladen Šarčević, oktatási miniszter, Szerbia: „Gyorsan el tudtuk ezt indítani, mert több kész forgatókönyvünk is volt. Most egy olyan forgatókönyvet javaslunk, ami több igényt is kielégít, az oktatásban dolgozókét, a tanulókét, a szülőkét és a társadalom egészét. Az egyik modell, hogy első osztálytól negyedikig az oktatás az iskolában zajlik.”
Dr. Predrag Kon járványügyi szakorvos kifejtette, hogy a diákoknak maszkot kell hordaniuk az iskolában. Ajánlatos, hogy végig rajtuk legyen a tanítás alatt - emelte ki Kon. Arról is beszélt, hogy a maszkot kizárólag felelésnél kell levenniük. „Tehát az iskolába indulás előtt minden szülőnek közre kell működnie ebben a helyzetben, meg kell mérnie a gyermeke testhőmérsékletét. Nem lehet olyan gyereket küldeni az iskolába, akinek láza, vagy légúti fertőzésre utaló tünetei vannak. Amikor a gyerek az iskolába érkezik a szülővel, vagy azzal, aki elhozta, amikor belép az iskolába, maszkot kell viselnie és a padjához kell mennie. Mielőtt belép az osztályba, kezet kell mosnia.”
Az egyetemi tanév kezdetének módja továbbra is kétséges. Korábban az illetékesek arról számoltak be, hogy három lehetséges forgatókönyvet is szem előtt tartanak: az első a klasszikus oktatás, a második a vegyes módszer, azaz az előadások online megtartása, illetve a kisebb csoportokban megszervezett gyakorlatok. A harmadik lehetőség pedig az oktatás teljes online-térbe költöztetése lenne. Az illetékesek bejelentése szerint az egyetemek működéséről a jövő héten tárgyalnak.
Korábban a válságstáb tagja, dr. Darija Kisić Tepavčević elmondta, a tanév első napját mindenképp a biztonsági előírások ismertetésére fordítják, hogy a diákok később már ezek ismeretében, biztonságban tanulhassanak. „Mindent megtettünk annak érdekében, hogy a legfiatalabb diákok az iskolák falai között kezdjék meg a tanévet. Ez nagyon fontos a további oktatásuk szempontjából, és hogy hozzászokjanak az iskolai környezethez. A felsőbb osztályok számára különféle kombinációk és lehetőségek lesznek a tanítás kivitelezésére.”
Előzmény:
Minél előbb meg kell nyitni az iskolákat - erről beszélt ma a szerb közmédia reggeli műsorában Berislav Vekić. Az egészségügyi minisztérium államtitkára elmondta: az ezzel megbízott munkacsoport intenzíven dolgozott az elmúlt napokban, és több intézkedést javasoltak, amelyeket be kell tartani az oktatási intézményekben. Ezek vonatkoznak a tanórákra és a köztük lévő szünetekre is. Meghatározzák, hogy a gyerekeknek miként kell viselkedniük a tantermekben, mekkora távolságot kell tartani, milyen gyakran kell fertőtleníteni az osztályokat, valamint a közös helyiségeket. Vekić hozzátette: a diákoknak maszkot kell hordaniuk az órákon. Ezt akkor vehetik le, ha felelnek. A válságstáb mai ülésen határozzák meg és közlik az iskolakezdéshez szükséges pontos feltételeket.
Berislav Vekić, egészségügyi államtitkár, Szerbia: „A tantermekben távolságot kell tartani. A gyerekeknek maszkot kell hordani. Akkor vehetik azt le, ha kérdésre válaszolnak, ha felelnek. Fertőtleníteni kell a teljes tantermi felszerelést, a padokat, mindent, ami az osztályban van. Az illemhelyeket is fertőtlenítik. A tanórák közti szüneteket pedig a szabadban kell eltölteni.”

Szeptembertől rendes tanítás az alsós diákoknak

Szeptember 1-jén rendesen kezdődik a tanítás az alsós diákoknak.

Ez azt jelenti,
hogy az alsós tanulók
az iskolában fognak tanulni
szeptember 1-jétől.
Az 1. osztálytól
a 4. osztályig járó diák
az alsós diák.
A szeptemberi iskolakezdéskor
szabályokat kell betartani.
Ilyen szabály például,
hogy a tantermekben
15 tanuló lehet bent,
és naponta 4 tanítási óra
lesz megtartva.
A tanítási órák
35 percesek lesznek
szeptember 1-jétől.
A felsős diákoknak
kombinált tanítás lesz
szeptember 1-jétől.
Felsős diák
az 5. osztálytól
a 8. osztályig járó diák.
Kombinált oktatás
azt jelenti, hogy
az iskolában is lesz tanítás,
és az interneten is
lesz tanítás.
Az interneten történő
tanítást távoktatásnak
nevezzük.
Minden tanulónak
maszkot kell viselnie
az iskolában.
A maszkot csak akkor
lehet levenni,
ha felel a tanuló,
vagy a kérdésre válaszol
a tanuló.
A szünetek idején
az iskola udvarában kell,
hogy legyenek a tanulók.
Fontos lesz az iskolákban
a távolságtartás is.
Fertőtlenítve lesznek
a tantermek, a padok,
és minden, ami
az osztályban van.
Azért kellenek ezek
az óvintézkedések,
hogy ne kapják el
a koronavírust
a tanulók és a tanárok sem.


Megnyitott a palicsi akvapark

Nyitás előtt néhány perccel nagyjából húsz autó állt a komplexum előtt lévő parkolóban, nem volt tolongás. A média képviselői közül többen is megjelentek, ők azonban csak a bejáratig jutottak.

Az üzemeltető az Elitte Palics Kft. Őket még tegnap megkerestük annak kapcsán, hogy forgathassunk az akvaparkban. Megkeresésünkre ugyan válaszoltak, de közölték, hogy nem forgathatunk és nem is nyilatkozik senki. Türelmünket kérték, és azt ígérték, hogy néhány héten belül sajtótájékoztatót tartanak.
A komplexum minden nap 10 és 18 óra között látogatható.
Az üzemeltető szerkesztőségünkhöz eljuttatott közleményében azt írják, mivel a nyári fürdési idény már véget ért, ezért csak a benti szolgáltatások közül lehet válogatni. Ebbe beletartoznak a benti medencék és a wellnessrészleg.
Bent négy medence közül lehet választani: két hidromasszázzsal ellátott, egy gyógyvizes, egy pedig gyermekmedence. A beltérben két csúszda is van – egy a felnőtteknek, egy a gyerekeknek.
Az árak a következők: egy napi jegy felnőttek részére 900 dinár, gyerekeknek 2 és 12 éves kor között 600 dinár, míg a 2 éven aluli gyerekeknek ingyenes.
Családi jegyek is vásárolhatók: két felnőttnek és egy 12 éves kor alatti gyereknek 2200 dinárba kerül a napijegy, két felnőttnek és két 12 éves kor alatti gyereknek pedig 2500 dinárba.
Fél napra szóló belépők is vannak az akvaparkban, amelyek 15 és 18 óra közé szólnak. Ez a jegy felnőtteknek 600 dinárba kerül, 12 éves kor alatti gyereknek pedig 400 dinárba. A családi jegyek esetében két felnőttnek és egy 12 éves kor alatti gyereknek 1300 dinárba kerül a belépő, két felnőttnek és két 12 éves kor alatti gyereknek pedig 1500 dinárba.
A nyitásra váró látogatók közül ahány ember, annyi vélemény. Sokan évtizedek óta vártak erre.
László Magdaléna, Szabadka: „Hallottam, hogy 600 dinár délután három óra hosszára. Szerintem elfogadható. 900 talán az egyszemélyes, meg 2500 dinár a családi. Rendben van, semmi kifogásom ellene. Magyarkanizsán is pár órára, meg Pacséron is pénzbe kerül, plusz az utazás, és nincs is ennyi választék. Örülök neki, jó, elfogadható.”
Molnár Sándor, Palics:
„- Nekem ez egyáltalán nem tetszik. Az egész, ami tervbe volt véve ez ahhoz képest semmi. Ezt szerintem kár volt megnyitni.
- Nem is fog bemenni?
- Bemenni, bemegyek. Megnézem, hogy néz ki, de szerintem az árakat is túlzásba vitték. Mondjuk az ember 900 dinárt fizet, vagy csak 600 dinárt. Eljönnek négyen, az már ott van 2000 dinárnál, még mellette valamit vesz, ez nem az egyszerű embereknek való.”
Ami a wellnessrészleget illeti, a látogatókat három különböző hőmérsékletű szauna, egy sószoba és két gőzkabin várja. Fontos, hogy ezekért a szolgáltatásokért pluszban kell fizetni. A közleményben szereplő árlista alapján ez minden esetben 500 dinár.
A látogatók a belépő megvásárlását követően karkötőt kapnak, amellyel nyitható és zárható az öltözőben lévő szekrény, amelyet saját maguk választhatnak ki.
Az akvapark területén étel és ital is vásárolható, a belső rész mintegy 300 vendég fogadására alkalmas.

Holnap tízkor nyitás! Minden készen áll - írta csütörtökön a Facebook profilján Pásztor István. A Vajdasági Magyar Szövetség elnöke bejegyzésében több fényképet is közzé tett a palicsi akvaparkról, amelyen a medencék, a csúszdák, a szaunák, a sószobák és az öltözők is láthatóak.

Ma nyit a palicsi akvapark

Ma délelőtt 10 órakor nyit a palicsi akvapark.

Ma szeptember 15-e, péntek van.
Már minden készen áll a palicsi akvapark megnyitásához.
A fürdő minden nap délelőtt 10 órától este 6 óráig lesz nyitva.
Az akvaparkban medencék, csúszdák,
szaunák, sószobák és öltözők is vannak.
Most még csak a belső medencéket
használhatják majd a fürdőzők.
A belső térben 2 masszázs medence,
1 gyógyvizes medence,
és 1 gyermekmedence található.
A beltérben 2 csúszda is van.
Egy csúszda felnőttek számára
és 1 csúszda a gyerekek számára van.
A wellnessrészleg használatáért külön kell fizetni.
A fürdőzők a belépőjegy kifizetésekor karszalagot kapnak.
Ezzel a karszalagokkal lehet kinyitni
az öltözőben lévő szekrényeket is.
Gyermekeknek 2 éves korig ingyenes a belépés.
A 2-12 éves gyerekek számára 600 dinárba kerül a napijegy.
A felnőtt belépő ára egy teljes napra 900 dinár.


Kiosztották az összes üdülési utalványt

Kevesebb mint egy hónap alatt 200 ezer darab 15 ezer dináros üdülési utalványt bocsátottak ki, ami megerősíti, hogy Szerbia eddigi talán legjobb turisztikai szezonját éli – mondta Tatjana Matić.

Az idegenforgalmi miniszter hozzátette, az utalványokat leginkább gyógyfürdők esetében használták fel.
2022-ben egyébként összesen több mint 350 000 turistautalványt osztottak ki.

Kiosztották az összes üdülési utalványt

Kevesebb, mint 1 hónap alatt kiosztották az összes üdülési utalványt Szerbiában.

Összesen 200 ezer üdülési utalványt
osztottak ki az országban.
Az üdülési utalványok 15 ezer dinár értékűek.
Az üdülési utalványokat legtöbben
gyógyfürdőkre használják ki.
Az idei év volt eddig a legnépszerűbb
az üdülési utalványok esetén.
Idén 2022 van.
Az üdülési utalványokat belföldi,
vagyis Szerbián belüli utazásokra,
kirándulásokra lehet kihasználni.
Nyugdíjasok, munkanélküliek, diákok
és a 70 ezer dinárnál kevesebb fizetést
kereső személyek kaphattak üdülési utalványt.
Fontos, hogy az üdülési utalvánnyal
minimum 5 vendégéjszakát kell eltölteni
egy szerbiai üdülőhelyen.
Az, hogy ennyi lakos jelentkezett
az üdülési utalványokra azt jelenti,
hogy Szerbiában is vannak
nagyon szép üdülőhelyek.


Miért fontos vízkereszt napja?

Vízkereszt napjához több egyházi momentum is kötődik. Ehhez a naphoz kapcsolódik a háromkirályok látogatásának ünnepe és a farsang első napja is ez az ünnep.

Jézus megkeresztelkedésének emlékére a katolikus templomokban ilyenkor vizet szentelnek. Január hatodika jelentőségeiről Szakály József plébánost Farkas Athéne kérdezte.

Ma van vízkereszt ünnepe

Ma, január 6-án van vízkereszt ünnepe a katolikus hívek számára.

Vízkereszt napján
Jézus megkeresztelkedését
ünnepeljük.
Ezen a napon
a katolikus templomokban
vizet szentelnek.
A szenteltvízből
a hívek is hazavihetnek.
A víz megszenteléséhez
kapcsolódik
a házszentelés hagyománya is.
Vízkereszt napja
valahol lezárja,
valahol pedig megnyitja
a karácsonyi ünnepkört.
A keresztények számára
január 6-ával bezárul
a karácsonyi ünnepkör.
Az ortodox keresztények
számára ma, január 6-án
van karácsony böjtje.
Január 7-én, vagyis holnap
lesz karácsony napja
az ortodox keresztények
számára.
A keresztény kultúrában
ma van farsang 1. napja,
ami a karácsonyi csendességnek
a végét jelenti.
Farsang a húsvéti
nagyböjt kezdetéig tartó
időszakot jelenti.
A farsangi időszakban
vidám bálok, mulatságok
vannak.


Este 8 és reggel 5 óra közt senki sem tartózkodhat az utcán

Szigorított intézkedésekről szóló bejelentést tett kedd este kormány rendkívüli ülése után Aleksandar Vučić szerb elnök a szerbiai közszolgálati televízióban.

A koronavírus terjedésének megfékezése érdekében a rendkívüli állapot idejére Szerbiában kijárási tilalmat rendeltek el az egész ország területére.
A kedd este bejelentett szigorú intézkedések szerda reggel 10 órától léptek érvénybe az országban. Az intézkedésekkel az államvezetés a koronavírus további terjedését akarja megakadályozni és veszélyeztetett csoportba tartozó idősebb polgárok egészségét megvédeni.
Aleksandar Vučić kiemelte: „Minden urbánus, városi környezetben abszolút tilos a kijárás az utcára mindenkinek, aki 65 évnél idősebb. A falusi környezetben élők esetében, ott, ahol kevesebben élnek 5000 főnél, a kijárási tilalom a 70 évnél idősebbekre vonatkozik. Miért a különbség? Lehetséges, hogy ez is megváltozik majd, és lecsökken ez is 65 évre. A leginkább érintett koronavírus-gócpontok a városok. Jelenleg három városról van szó. Jelentősen érintett Belgrád mint a legnagyobb gócpont, továbbá Nagykikinda és Niš, valamivel kevésbé, de érintett Čačak is.”
Minden szigorított rendkívüli intézkedés célja a lakosság egészségének megőrzése, és a koronavírus további terjedésének a megakadályozása – hangsúlyozta az államfő. Hozzátette: „20 órától reggel 5 óráig minden napra kijárási tilalmat vezetünk be mindenki számára. Ez minden korosztályra vonatkozik. Senki nem lehet az utcán. Kivetélt képeznek az illetékes szervek, esetükben is azok, akiknek feladataik vannak, és azok, akiknek munkájuk van, dolgoznak a harmadik váltásban.”
A szerb államvezetés a bevezetett intézkedésekkel azt kívánja elérni, hogy az emberek otthon maradjanak, hogy ne menjenek klubokba és zárt helyiségekbe. Aleksandar Vučić nyomatékosította, hogy a katonaság és a rendőrség előtt hatalmas feladat áll. Meg akarjuk védeni, meg akarjuk őrizni az emberek egészségét, valamint meg akarjuk őrizni az emberek életét - tette hozzá az államfő.
„A katonaság ellenőrzése alatt fogja tartani az összes lezárt határátkelőhelyet. A katonaság a Szerbia területén található tizenhét migráns befogadóközpontot ellenőrzés alatt fogja tartani. Valamint a katonaság átveszi az összes kórház ellenőrzését. A szerb katonaságnak fegyveresnek kell lennie, és nem fegyver nélkülinek, ahogyan azt egyesek szeretnék. Mert a szerb katonaságnak meg kell védenie az orvosokat.”
A szerb államfő elmondta, a közszférában nem kell tartani a fizetések csökkentésétől, vagy elbocsájtásoktól, ugyanakkor kilátásba helyezte az egészségügyben dolgozók járandóságának 10 százalékos növelését is. Az államvezetés további korlátozásokat is tervez, például megszüntetné a városközi tömegközlekedést, de bevezetne olyan járatokat, amelyekkel a dolgozók eljuthatnak a munkahelyükre.

Este 8 órától reggel 5 óráig kijárási tilalom

Kijárási tilalom van mai naptól egész Szerbiában.

Este 8 órától reggel 5 óráig
senkinek nem szabad
az utcára menni Szerbiában.
Ma március 18-a,
szerda van.
Ezt Aleksandar Vučić,
szerb elnök jelentette ki
tegnap este.
A kijárási tilalom
a koronavírus miatt van.
Ha nincs senki az utcákon,
nem kapják el az emberek
a koronavírust.
A 65 évnél idősebb embereknek
egész nap kijárási tilalom van
Szerbia területén.
A koronavírus az idős
emberekre a legveszélyesebb.
A 65 évnél idősebb embereknek
otthon kell maradniuk egész nap.
A koronavírus ellen sok kézmosással,
és arcmosdással lehet védekezni.
Ebben az időszakban
senkivel nem kell lekezelni,
senkinek nem kell puszit adni,
és senkit nem kell megölelni.


A falu elismeréseinek átadásával, közös főzéssel, kultúrműsorral, mulatozással ünnepelték Bajsán a falunapot. Egy év alatt 22 újszülött jött világra Bajsán, számukra babacsomagot adott át a helyi közösség.

A helyi közösség udvarán ünnepelt a falu apraja-nagyja a bajsai falunap alkalmából. A civil szervezetek sütöttek, főztek, várták vendégeiket. A gyerekeket arcfestés is várta. Bosnyák Adél, Bajsa: „Mi szeretünk itt Bajsán élni, sok lehetőség van a kisgyerekeknek is. Előszeretettel járunk a játszótérre, és előszeretettel járunk az ilyen rendezvényekre, ahol több gyerek van, barátkozni tudnak a szülők is, gyerekek is.”
A falu köszönőlevelét Bacsa Zoltán, a Szegi Lajos Ifjúsági Sakk-klub csapatkapitánya kapta. „Két évvel ezelőtt bejutottunk a második ligába és ott mindjárt repülőrajtot vettünk és elsők lettünk és most bejutottunk az első ligába, ez a bajsai klubcsapatok történetében a legnagyobb siker.”
Faluplakettet a magyarországi, hevesi Csillagvirág Népműveszeti Egyesület nyújtottak át a helyi Etno Hagyományápoló Kézművesek Körével való 20 éves szakmai együttműködésért és támogatásért, a magyar kultúra megőrzéséért a településen. A falu díszpolgári címét Báder Miklósné Fehér Veronika, a hevesi Csillagvirág Népműveszeti Egyesület tagja, a Hevesi Népművészeti és Háziipari Szövetkezet elnöke kapta. „Nagyon sok közös programunk volt, amely kifejezetten a hagyományőrzésre, a helyi értékek felkutatására, újratervezésére irányult, és minden erőnkkel a jövőben is azon leszünk, hogy maradjon meg ez a fajta kapcsolat, ilyen módon szakmai jellegű, erősödjön a szakmai, de természetesen azok az emberi értékek, emberi barátságok is maradjanak meg, amiket magunkénak tudhatunk.”
14 kisfiú és 8 kislány született az elmúlt falunap óta Bajsán, a hagyomány szerint ajándékcsomaggal köszöntötték őket valamint a legjobb tanulmányi eredményeket elért diákokat is jutalmazták. A helyi közösség azért dolgozik, hogy élhető környezetet teremtsen - hangsúlyozta Lackovics Károly tanácselnök. „A leglényegesebb projektumok a kommunális projektumok, az új vízhálózatra egy új kutat akarunk rákapcsolni, a medencéhez egy új kis medencét szeretnénk építeni, az utcákat is minél jobban szeretnénk karbatartani, hogy ezek a dolgok hasonlítsanak egy modern, civilizált falura, ahol az emberek jól élnek.”
A medence kiépítése, a labdarúgópálya és a közvilágítás felújítása is sikeres bajsai fejlesztések, melyeket továbbra is támogatni szeretnének, ahogy a helyi rendezvényeket is - hangsúlyozta Szatmári Adrián, Topolya polgármestere. „A Vajdasági Magyar Szövetség pontosan ezekért a dolgokért küzd és dolgozik, az erős közösségért és a szülőföldön való boldogulásért. Ahhoz, hogy ezt a munkát folytatni tudjuk, arra kérek mindenkit, hogy június másodikán szavazzon a Vajdasági Magyar Szövetség listájára és itt Topolya községben karikázza be az 1-es számot.”
A faluházban megnyílt a helyi és a hevesi kézimunkázó csoportok közös kiállítása valamint az amatőr festők tárlata. A gazdag kultúrműsor keretében bemutatkoztak a helyi óvoda, iskola növendékei, valamint a néptánc és népdalcsoportok.

Bajsán 1 év alatt 22 baba született

Tegnap május 26-a, vasárnap volt.
A falu elismeréseinek átadásával, közös főzéssel,
kultúrműsorral, mulatozással ünnepelték Bajsán a falunapot.
Egy év alatt 22 újszülött jött világra Bajsán.
A babák közül 14 kisfiú és 8 kislány született Bajsán.
A családoknak babacsomagot adott át a helyi közösség.
A legjobb tanulmányi eredményeket elért diákokat is jutalmazták
a falunapi ünnepségen.
A falunapot a helyi közösség udvarán ünnepelte a bajsai lakosság.
A falunapi programokon a gyerekeket arcfestés is várta.
A falunapi programon kiosztották a falu díszpolgári címét is.
Az elmúlt időszakban több fejlesztés is történt a faluban.
Ilyen volt például a medence kiépítése,
a labdarúgópálya és a közvilágítás felújítása is.


Növelik Vajdaságban a fásított területeket

A héten mintegy 10 000 facsemete lesz elültetve Vajdaság-szerte a középületek környékén.

A tartomány, illetve az erdőgazdálkodók közös akciójának elsődleges célja a környezetvédelmi kérdések előtérbe helyezése, illetve egy környezetbarátabb közhangulat és viselkedési forma megteremtése Vajdaságban.
A Vajdaság Erdei Közvállalat az elmúlt időszakban több ezer facsemetét ajándékozott a tartománynak. A Zöld hét keretében Újvidéken 10 hársfával lett gazdagabb a tartományi kormány épülete mellett fekvő park.
Kókai Roland, igazgató, Vajdaság Erdei Közvállalat: „Hársfát ültettünk, mert az kitartó, ami a városi közeget illeti, valamint jó illata van, szépen néz ki, és elég hűvöset ad a nyári hónapokban.”
Vajdaság területén korábban keveset foglalkoztak az erdősítéssel, inkább a szántóföldek kialakítására fektettek hangsúlyt – hangzott el a faültetésen. Ami az erdősítést illeti, Vajdaság jelenleg európai szint alatt van, ezért nagyon fontos a lakosság felvilágosítása ezzel kapcsolatban – vélik az ökológusok.
Vígh Lóránd, ökológus: „Nagyon sokat hallani a klímaválságról. Most már nem is klímaváltozásról beszélünk, hanem inkább klímaválságról, és nyilván minden egyes elültetett facsemete, ami helyesen lesz gondozva, életképes marad, megmarad, az nagyon is hozzá tud járulni a klímaváltozáshoz.”
A tartomány célja, hogy a közeljövőben megduplázódjon a fásított területek mérete Vajdaságban. Igor Mirović, a Tartományi Kormány elnöke is fát ültetett: „Remélem, hogy a következő években nőni fog a száma azoknak az intézményeknek, egyéneknek, illetve mindenkinek, aki ebben részt venne és az idő múlásával Vajdaságban a mostani 6 százaléknál sokkal nagyobb terület lenne fásítva. Az európai standard sokkal nagyobb, 40 százaléknál is magasabb, de ha kitartóak vagyunk, minden évben dolgozunk és az ilyen és ehhez hasonló akciók jelentős hatást érnek el, a következő 5-7 évben legalább a duplájára növelhetjük nálunk ezeket a területeket.”
A tartomány a következő időszakban jelentős eszközöket különít el egyebek között ivóviz- és szennyvíztisztító telepek kiépítésére is – hangsúlyozta az eseményen Igor Mirović.

Facsemeték ültetése Vajdaságban

A héten 10.000 facsemete lesz elültetve egész Vajdaságban.

10.000 facsemete nagyon sok.
A középületek környékén lesznek
elültetve a facsemeték.
Középület például az iskola, a templom,
a könyvtár vagy a múzeum.
Fákat ültetni fontos.
Azért fontos, mert a fa tisztábbá
és szebbé teszi a környezetet.
Aki védi a környezetet, az fát ültet.
Aki környezetbarát, az védi a fákat.
Újvidéken 10 hársfát ültettek el 1 parkban.
A hárs 1 fafajta.
Újvidék 1 nagyváros Vajdaságban.
Vajdaságban több lesz a fásított terület.
Fontos, hogy több fásított terület legyen Vajdaságban.


Az államiság napját ünnepli ma Szerbia

A központi ünnepséget Orašacon tartották. Az államiság napja miatt a hétfő is munkaszüneti nap Szerbiában.

1804-ben ezen a napon, a Julianus-naptár szerinti gyertyaszentelő napján kezdődött meg a törökök elleni első szerb felkelés, 1835-ben pedig ugyanezen a napon hozták meg az első demokratikus szerb alkotmányt, amellyel kezdetét vette a modern szerb állam kialakítása. 2007 óta ez a katonaság napja is.
Az ünnepségsorozat már tegnap megkezdődött, amikor is a Kalemegdanon 10 ágyúlövéssel emlékeztek a jeles eseményre.
Az államiság napján a szerb elnök főtitkára, Nikola Selaković már a reggeli órákban megkoszorúzta az Ismeretlen Hős emlékművét az Avalán.
A központi ünnepséget Orašacon tartották. Maja Gojković, a szerb köztársasági parlament elnöke beszédében emlékeztetett, hogy azon a helyen gyűltek össze, ahol a szerb nép szabadság felé vezető útja és Szerbia megújítása kezdődött. Gojković arról beszélt, hogy a szabadság most is a legfontosabb értékek közé tartozik Szerbiában.
Maja Gojković, a szerb köztársasági parlament elnöke: „Ahhoz, hogy ma is megőrizhessük szabadságunkat, függetlenségünket - az elveken alapuló politikára és a katonai függetlenségre alapozva -, fejlesztenünk kell az államunkat. Aleksandar Vučić szerb államfő politikájának köszönhetően ma egy politikailag és gazdaságilag stabil, a világban tiszteletet keltő országról beszélhetünk, amely türelmesen megújítja és építi az új barátságokat keleten és nyugaton is. A mai idők kihívásaiban szükségünk van Karađorđe bátorságára, hogy független politikát folytassunk, és hogy őrizzük népünk jogait, hogy magunk hozzuk meg a döntéseinket.”

Ma van az államiság napja Szerbiában

Ma február 15-e, szombat van.
Minden év február 15-én van
az államiság napja Szerbiában.
185 évvel ezelőtt vált Szerbia állammá.
Az államiság napja miatt
hétfőn munkaszüneti nap lesz
egész Szerbiában.
A munkaszüneti napon
nem dolgoznak az emberek.
Több különböző program van ma
az országban az államiság ünnepe miatt.
2007 óta február 15-e
a katonaság napja is Szerbiában.


Önkéntes tűzoltók találkoztak Palicson

A rendezvény szervezője a szabadkai anyaegyesület volt, fővédnöke pedig a Previ Tűzvédelmi Kft.

Önkéntes tűzoltó találkozót tartottak ma Palicson a szabadkai, bajmoki, csantavéri és nagyfényi tűzoltó egyesületek részvételével.
Kovács Tamást még gyerekkorában ismertette meg a nagyapja a tűzoltók munkájával, és azonnal magával ragadta. Mint mondja, aratási időben van a legtöbb dolguk, avartüzeket, aratási tüzeket oltanak. Számára viszont a legnehezebb feladat, amikor a közlekedési baleseteknél kell segíteniük. „Ez önmagában egy hivatás, amit nem lehet munkaként végezni, hanem szeretni kell. A körülmények úgy alakultak, hogy hivatásos tűzoltó nem lehettem, viszont maradtam az önkéntes tűzoltóságnál, lassan már harminc éve.”
Az operatív csapatokban nők is vannak. Vezetőik szerint ugyanúgy helytállnak, mint a férfiak. Szili Ildikó édesapja példáját követte, de a férje, és a gyerekei is önkéntes tűzoltók. „Nem ritkán találkoztunk olyan esettel, hogy tűzhöz riasztottak bennünket, és azt a segítséget, amit mi nyújtunk, azt nem lehet pénzzel megfizetni. De van ennek szép jellege is, a szórakozás, az összejövetel, megyünk Magyarországra is találkozókra.”
Szabadka Város Tűzoltó Szövetsége felöleli a város területén működő összes önkéntes tűzoltó egyesületet. Juhász Vilmos elnök szerint a tagok száma felfelé ível, és egyre több a fiatal. „Ma egy rövid gyakorlat lesz, ami nem vérre fog menni, hanem a fiúk itt megmutatják, hogy mit tudnak, hol vétenek esetleg hibát, ami a versenyre szokott menni. Viszont a cél az, hogy gyakorolják, hogy amikor vonulásról van szó, ezeket a kapcsokat, tömlőket hogyan kell összekötni, hogy szabályos legyen, hogy bevetésnél ne legyenek különféle problémák.”
A Previ Kft. már 30 éve azon dolgozik, hogy a tűzoltóknak minél kevesebb munkája legyen, mégis összetartoznak, egyikük feladata a megelőzés, a másiké a beavatkozás – mondta a cég ügyvezető igazgatója. Ezért örömmel vállalták, hogy ennek az összejövetelnek a főtámogatói lesznek. Apró Zoltán: „Itt önkéntes tűzoltókról van szó, akik egy elcsépelt frázissal szólva ingyen és bérmentve teszik a dolgukat, és kockáztatják adott esetben a testi épségüket vagy az életüket egy-egy beavatkozásnál. Amit mi nagyon fontosnak tartunk, hogy ez valamilyen elismerésben részesüljön, és ahol tudjuk, támogatjuk őket a tevékenységük során.”
A gyakorlatok bemutatása közben már készült a bográcsos pörkölt, ugyanis a találkozó közös ebéddel folytatódott.

Önkéntes tűzoltók találkoztak Palicson

Tegnap önkéntes tűzoltó találkozót tartottak Palicson.

Tegnap május 30-a, vasárnap volt.
Önkéntes az, aki munkájáért és
segítségéért nem kér fizetést.
Az önkéntes tűzoltó találkozón a szabadkai,
bajmoki, csantavéri és nagyfényi önkéntes
tűzoltók vettek részt.
Az önkéntes tűzoltók között nők is vannak.
A női tűzoltók is ugyanolyan bátrak
és ügyesek, mint a férfiak.
Az önkéntes tűzoltók között egyre több
a fiatal is.
Az önkéntes tűzoltó találkozón a tűzoltók
különböző gyakorlatokat végeztek.
A gyakorlatok után az önkéntes tűzoltók
megérdemelten fogyasztották el az ebédet,
bográcsban főtt pörköltet.


Többet aludhattunk, de meddig lesz ez így?

Október utolsó vasárnapján, azaz ma elkezdődött a téli időszámítás. Hajnalban egy órával visszatekertük az időt három óráról kettőre.

Sokan kihasználják az óraátállítás pozitívumait, mások viszont ellenzik ezt a szokást, ugyanis több egészségügyi és pszichés mellékhatással járhat.
Vasárnap hajnalban három órától kettő órára állítottuk az óráinkat, így egy órával tovább alhatunk. A nappalok rövidebbé válnak, az éjszakákat pedig hosszabbnak érezzük. Ennek viszont számos káros mellékhatása is van. Egyesek kimerültséget, ingerültséget éreznek, de van akinél alvási és emésztési zavarok is fennállhatnak. Az óraátállítás főleg a csecsemőkre, a gyerekekre, az idősekre és a betegekre hat rosszul. Erről kérdeztük a járókelőket, hogy rájuk milyen hatással van ez az átállási időszak.
Katona Alex elmondta, a munkáját is hatékonyabban tudja végezni, ha kipihente magát. Szerinte ez a téli időszámításban valósítható meg legjobban.
„Most a szervezetemnek jobb, mivel egész nap dolgozunk, és most többet bírtam aludni. Ez tavasszal nem éppen így van, akkor pedig kevesebbet. Egyszer jó, egyszer rossz. Ha standard lenne, akkor lehet jobb lenne.”
Jász Csilla, a Pannon RTV munkatársa azon szerencsések közé tartozik, akiknél nem jelentkeznek panaszok, viszont szerinte is egyszerűbb lenne az élet az átállítások nélkül.
„Most jó, mert egy órával többet tudtunk aludni, tavasszal ez kevésbé praktikus. Egyébként én nem érzek semmit. Olvastam, hogy valakinek szívproblémája lehet tőle vagy vérnyomásgondok, én semmi ilyesmit nem tapasztaltam, de lehetséges, hogy valakinek van. Ennek ellenére nem lenne rossz, ha vége befejezték, mert az embernek elege van belőle. Nem tudom kiszámolni, hogy akkor most hány óra van.”
Ürmény Imre a nyári időszámításban érzi magát komfortosabban.
„Nem szoktam észrevenni, megy az élet tovább az aktuális idő szerint. Úgy gondolom, hogy még fiatal vagyok, az idősebbek többször szoktak panaszkodni. Rám nincs különösebb hatással.”

A szakemberek szerint az is segítheti a szervezetünk átállását, ha kerüljük a koffeintartalmú és alkoholos italokat, és érdemes egy hétre lemondani a délutáni alvásról, így a belső óránk könnyebben átáll.
Október utolsó vasárnapjának éjjelén tehát egy órával többet aludhattunk, és onnantól kezdve egyre korábban világosodik, azonban az éj is hamarabb száll le. A szakemberek szerint az óraátállítás hatása akár 7–10 napig is tarthat azoknál, akik erre érzékenyek.
Elsősorban alvási problémákat, vérnyomás-ingadozást okoz, ezáltal pedig csökkenhet a munkavégzés hatékonysága. A mostani akár az egyik utolsó átállítás is lehet.
Az Európai Unió döntése szerint ugyanis 2024-ben minden országnak véglegesen át kell állnia a választott téli vagy nyári időszámításra, ezután több óraátállítás már nem lenne esedékes.

Elkezdődött a téli időszámítás

Ez azt jelenti, hogy ma hajnali 3 órakor
2 órára kellett átállítani az órákat.
Ma október 30-a, vasárnap van.
A téli időszámítástól kezdve
korábban világosodik reggelente
és korábban lesz sötét is.
Az óraátállításra sokan érzékenyek.
Az óraátállítás után az erre érzékenyeknél
akár 10 napig is alvásproblémák,
vérnyomásproblémák és fáradékonyság is jelentkezhet.
Várhatóan az idei lehet az utolsó óraátállítás.
Az Európai Unió döntése szerint
2024-ben minden országnak át kell állnia
a választott téli vagy nyári időszámításra.
Az Európai Unió több ország csoportja.
Az Európai Unióhoz tartozó országokat
tagállamoknak nevezzük.


Vajdasági lovasoknak is szurkolhatunk a Nemzeti Vágtán

Idén is számos vajdasági versenyzőnek szurkolhattunk, és szurkolhatunk. Tavaly a koronavírus-járvány miatt nézők nélkül rendezték meg az eseményt, idén azonban ismét megtelt a lelátó a budapesti Hősök terén.

A versenyzők eskütételével és történelmi lovas felvonulással startolt el a 14. Nemzeti Vágta.
A verseny a kishuszárokkal kezdődött, Vajdaságból két versenyző is érkezett a Hősök terére Budapestre. Vajda Balázs Adorján színeiben kiesett, így neki nem szurkolhatunk a vasárnapi Kishuszár döntőjében, Erdei Anna Dorkának és Bohóc nevű lovának azonban igen, ők Kishegyes színeiben elsőként értek be a célba.
Erdei Anna Dorka, Kishuszár Vágta, Kishegyes: „Nagyon erős lovam van, tavaly is bekerült a döntőbe, negyedik lett, akkor másik lovasa volt, most én lovagoltam, és örülünk nagyon, hogy sikerült, egy régi álmom vált valóra, hogy itt lovagolhattam a Hősök terén.”
A Nemzeti Vágta első előfutamában Bálint Denis Tiszaladány színeiben versenyzett, és másodikként ért a célba, Rostás Zsolt London nevű lovával pedig elsőként futott be a célba, így Adorján biztosította helyét a holnapi középdöntőben.
Rostás Zsolt, Nemzeti Vágta, Adorján: „Szerintem nagyon jó volt a futam, kanyarokra nagyon oda kellett figyelnem, mert sodródtunk ki, feküdt a lónak igazából.”
Idén az Andrássy út is megtelt emberekkel, ugyanis egy év kihagyás után ismét megtartják a Vágta Korzót. Szerbia és Vajdaság is saját standdal vesz részt rajta.
Mirić Námesztovszki Kornélia, koordinátor, Vajdasági és Szerbiai Stand, Vágta Korzó: „Vajdaságban leginkább azokat a településekkel emeljük ki, amelyeknek lovasai, versenyzői vannak a vágtán, de emellett még próbáltuk a komplett Vajdaságot bemutatni, úgy a turisztikai látványosságokat, de csempésztünk bele egy kis gasztronómiát is.”
A vajdasági Nagy Arnold Heves színeiben indult idén, és elsőként ért be a célba saját előfutamában, így ő is ott lesz a holnapi középdöntőben. A Kishegyes színeiben versenyző Cékus Árpád ötödikként ért be a célra, Bácsfeketehegy színeiben Cékus Noémi harmadikként, Gulyás Szabolcs Királyhalom képviseletében pedig másodikként ért be a célba. A nyolcadik előfutamban Szabadka lovasa, Szabó Nikolett Pipacs nevű lovával hatalmas fölénnyel ért be elsőként a célba, így érte is izgulhatunk a vasárnapi középdöntőben.

Idén is több vajdasági lovasnak szurkolhatunk a 14. Nemzeti Vágtán.

Idén 2021 van.
A Nemzeti Vágta 1 híres lovasverseny.
A Nemzeti Vágtát minden évben Budapesten,
a Hősök terén szervezik meg.
Budapest Magyarország fővárosa.
Tavaly a koronavírus-járvány miatt
nézők nélkül szervezték meg a Nemzeti Vágtát.
Idén már megtelt a nézőtér szurkolókkal
a 14. Nemzeti Vágtán.
Idén 2 vajdasági versenyző is érkezett
a kishuszár versenyre.
Kishuszár fiatal lovast jelent.
Vajda Balázs adorjáni versenyző tegnap
kiesett a kishuszár versenyből.
Tegnap október 2-a, szombat volt.


Szigorított egészségügyi eljárás várható a szavazóhelyeken

Az idei választásokat szigorított egészségügyi eljárás betartása mellett szervezik meg vasárnap Szerbiában.

A választási bizottságok tagjai, valamint a megfigyelők kötelesek maszkot és kesztyűt viselni. A választópolgároknak nem kötelező, de ajánlott a maszk viselése. Amennyiben nincs sajátjuk, a választóhelyen is kaphatnak.
A szavazóhelyeket úgy kell kialakítani, hogy a szavazatszedő bizottság tagjai egymástól legalább egy méter távolságra üljenek. A szavazópolgároknak is sorban álláskor, illetve a szavazás leadásakor tartaniuk kell egymástól az egyméteres távolságot. De egyéb, járványmegelőző szabályok is vannak.
Ladóczki Gyula, tag, Köztársasági Választási Bizottság: „Folyamatos légáramlást kell biztosítani a helyiségekben, tehát ajánlatos, hogy egy vagy több ablak folyamatosan tárva legyen, mintegy biztosítva a folyamatos szellőztetést. Ezenkívül minden szavazóhelyet fertőtlenítenek egy nappal előbb, a választások előtt, vasárnap előtt, tehát szombaton.”
A szavazatszedő bizottságok tagjaira vonatkozóan kötelező érvényű rendeletet hoztak.
„A szavazás folyamán, tehát a munkájuk folyamán végig védőmaszkot kell, hogy viseljenek oly módon, hogy a szájukat és orrukat eltakarja, valamint védőkesztyűt is kell viselniük. Egy ajánlást is megfogalmaztak számukra, amit már sokszor hallhattunk, hogy ajánlatos ezen kívül is minél többször kezet mosni. Fertőtlenítőszer biztosítva lesz minden szavazóhelyen.”
A választópolgárok számára is biztosítva lesz a helyszínen maszk, amit ajánlatos, de nem kötelező viselniük. Egy szavazó legfeljebb 15 percet tartózkodhat a szavazóhelyen, és minimálisra kell csökkenteni a kontaktust a szavazatszedő bizottság tagjaival.
„Meg kell tartani ezt az ajánlott egy méter távolságot akkor is, amikor a szavazólapot átveszik, amikor aláírnak, és a szavazás egész folyamata alatt. Fontos tudni, hogy amennyiben úgy ítéli meg a szavazatszedő bizottság, hogy tömeg alakulna ki a szavazóhelyen, akkor a szavazóhelyeket úgy kell kialakítani, hogy a szavazóhely előtt is legyen egy tér, ahol a szavazópolgárok várakoznak, és itt is tanácsos az ajánlott egy méter távolság betartása.”
Mindenkinek ügyelnie kell arra, hogy a szavazás, azaz a voksok leadása ne tartson sokáig, így a fertőzés veszélye is kisebb.
Az illetékesek arra kérik a lakosságot, hogy vegyék igénybe a nap folyamán rendelkezésre álló időt, hogy ne alakuljon ki tömeg a választóhelyek előtt.
Amennyiben valaki nem biztos benne, hogy melyik szavazóhelyen kell megjelennie, ezt leellenőrizheti a Köztársasági Választási Bizottság honlapján, a rik.parlament.gov.rs oldalon.
A Provera upisa u jedinstveni birački spisak lehetőségre kell kattintani.
Itt a személyi számát kell beütnie a megfelelő mezőbe, egy ellenőrző kérdésre válaszolnia, és ezt követően megjelenik, hogy melyik szavazóhelyre van besorolva az adott választópolgár.
Természetesen vasárnap azok is szavazhatnak, akik postai úton nem kapták meg a háromszintű szerbiai választásokra vonatkozó értesítést, illetve nem kapták meg mind a három lapot. Érvényes, fényképpel ellátott személyi dokumentum felmutatásával ugyanis bárki leadhatja a voksát.

Szigorított egészségügyi intézkedések a választásokon

Vasárnap lesznek a választások Szerbiában.

Vasárnap június 21-e lesz.
A választásokon
politikai pártokra
lehet szavazni.
Minden nagykorú
szerb állampolgár
szavazhat vasárnap
Szerbiában.
Idén a választásokon
szigorított egészségügyi
intézkedések lesznek.
A koronavírus-járvány
terjedése ellen
kellenek a szigorított
egészségügyi intézkedések.
A választóhelyeken
a választási bizottság tagjainak
kötelező lesz
maszkot és kesztyűt viselni.
A választóhelyeken
a megfigyelőknek is
kötelező lesz
maszkot és kesztyűt viselni.
Az embereknek,
akik választani mennek,
javasolt lesz
a maszk viselése.
A választóhelyeken
is lehet kapni maszkot
annak, akinek nincs.
A szavazás rövid
ideig kell, hogy történjen,
hogy 1 helyen minél
kevesebb ember legyen.